
Mulţumiri 


Copiilor le mulțumesc în primul rând. Această 
carte nu s-ar fi născut dacă nu aș fi avut șansa să 
cunosc copii minunaţi, părinți speciali și terapeuți 
devotați. 


Le mulțumesc prietenelor și colegelor mele, Gabia, 
Ana Maria Popescu și doamnei Georgeta Crișu pen- 
tru ajutorul pe care mi l-au oferit, Luminiţei Oprea și 
lui Alexandru Răducanu. Și, mai ales, îi mulțumesc 
familiei mele pentru că m-a sprijinit în toate proiec- 
tele mele, oricât de îndrăznețe au fost și sunt ele. 


Și lui Mihai... pentru tot. 


Daniela Cucuruz 
dana_cucuruzOyahoo.com 

Cunoscând copiii aceștia misterioși autoarea ne 
deschide un drum de urmat pentru a primi recom- 
pensa iubirii necondiționate. Este o onoare să scriu 
aceste rânduri și în același timp semnalul că sun- 
tem pe calea cea bună. 


Dumnezeu să ne ajute să putem continua! 


Georgeta Crișu 


Introducere 


Ideea acestui proiect s-a născut din discuţiile cu 
părinţii copiilor cu care lucrez și cărora le datorez 
succesul acestei cărți. Ei m-au ajutat să înțeleg câtă 
nevoie au de aceste informaţii, m-au încurajat și 
m-au sprijinit pe tot parcursul realizării acestei 
cărți, motiv pentru care lucrarea le este dedicată în 
întregime. 


Acest ghid își dorește să vă ajute să înțelegeți lumea 
copiilor autiști, lumea așa cum este percepută de 
un copil autist, și mai ales, își dorește să vă arate o 
serie de metode de lucru cu ei pentru a-i ajuta să se 
integreze în lumea din care fac parte, și pentru a 
face mai ușoară viaţa familiei dumneavoastră. Este 
un ghid care își propune să vă răspundă la întrebări, 
să vă dea o direcţie în confruntarea cu autismul, 
dar care lasă metodeie științifice de evaluare și tera- 
piile specifice în seama specialiștilor pe care va trebui 
să-i întâlniți. Terapia comportamentală, logopedia, 
kinetoterapia au metode riguroase de lucru pe care 
le vor aplica specialiștii cu care veţi lucra. Aici sunt 

descrise o parte din metodele de lucru acasă, care 
pot fi aplicate cu succes de părinți. Pentru eva- 
luarea copilului, ca și pentru alcătuirea unui plan de 
intervenție si terapie, consultarea specialiștilor este 
absolut necesară. 


Se știe că pentru educaţia copiilor, în general, in- 
vestim o cantitate de timp și energie. Când copilul 
este unul atât de special cum este un copil cu autism, 
cantitatea de timp si energie poate fi infinit mai mare 
pentru scopuri și obiective mai mici. Educaţia copi- 
ilor cu autism este o provocare, fie că ești părinte, 
profesor, terapeut sau bunic. Lupta începe când 
devii conștient că cel mai important obiectiv este 
să-l faci pe copil să-și depășească problemele cau- 
zate de aceasta tulburare. În acel moment încetezi 
să inventezi scuze pentru starea copilului, începi să 
nu mai rostești „copilul meu este autist, din această 
cauză face asta sau asta“. A crea scuze pentru aceas- 
tă tulburare este cel mai ușor mod de abordare al 
autismului, dar total greșit. Este un mod prin care 
poți să pierzi nenumărate posibilități de învăţare...! 


Copilul autist trebuie să învețe totul: cum să se 
comporte la masă, cum să se comporte la școală, în 
oraș, trebuie să înveţe că nu este voie să te dezbraci 
pe stradă sau să scuipi o persoană care îți place. 
Dacă vrem ca acești copii să fie acceptaţi, să se des- 
curce în mediul în care trăiesc trebuie să-i ajutăm să 
învețe comportamentele adecvate, și asta, indife- 
rent dacă ei le înțeleg sau nu sensul unanim acceptat. 

Lumea are rigorile ei și autismul nu este o scuză 
pentru faptul că un copil (adolescent) îţi linge mâinile 
în semn de apreciere. Trebuie deci să-i învăţăm cum 
este lumea în care trăiesc și cum trebuie să se poarte 
ca să fie acceptați. 


Ariile care sunt acoperite de această carte sunt cele 
legate de o abordare imediată a copilului cu autism 
și se referă, în special, la învăţarea unor deprinderi 
de autonomie personală și la crearea unor sisteme 
de comunicare, care să facă mai ușoară convieţui- 
rea cu copilul. Aceste metode sunt doar câteva din 
multe altele oferite de specialiști și nu au rezultate 
care să se potrivească perfect în toate situaţiile, și 
nici nu-și propun asta. Fiecare dintre noi suntem 
unici, la fel și copiii autiști. Nu le puteți cere tuturor, 
la fel, anumite tipuri de reacţie la mediu. Fiecare 
răspunde în felul lui unic. Acest lucru se traduce 
astfel: un copil mănâncă mere în timp ce altul 
preferă portocale. Nu înseamnă că unul este bun și 
unul mai puțin bun și nu le putem impune același 
tip de fructe. Trebuie să aflăm care este tipul preferat 
de fruct, după cum trebuie să aflăm modul cel mai 
potrivit de comunicare cu copilul, recompensa pre- 
ferată, pedeapsa adecvată. Respectaţi regulile pe care 
le impune un trai în comun acceptabil pentru toți 
cei implicați, dar în permanenţă fiți atenţi la sem- 
nalele pe care le transmite copilul. 


Mult succes! 


Ce este autismul? 


Autismul este o tulburare de dezvoltare conside- 
rată drept una dintre cele mai severe tulburări neu- 
ropsihiatrice ale copilăriei. Autismul este tulburarea 
centrală din cadrul unui întreg spectru de tulburări 
de dezvoltare, cunoscut sub numele de spectrul 
tulburărilor autismului / autiste sau de tulburări 
pervazive de dezvoltare (pervasive developmental 
disorders) — termenul folosit în sistemele internați- 
onale de clasificare (Diagnostic and Statistic Manual, 
DSM IV; International Classification of Diseases — 
ICD 10). Aceste tulburări prezintă o largă varietate 
de manifestări, presupuse a fi rezultatul unor dis- 
funcționalități de dezvoltare ale sistemului nervos 
central sau genetice. Cauzele specifice sunt încă 
necunoscute. 


Tulburările pervazive de dezvoltare, stabilite de 
Asociaţia de Psihiatrie Americană în DSM IV - Ma- 
nualul de Diagnostic Statistic al Tulburarilor Mentale, 
1994 (editia a IV-a), sunt: Tulburarea Autistă, Tulbu- 
rarea Asperger, Tulburarea Dezintegrativă a Copi- 


14 Daniela Cucuruz 


lăriei, Tulburarea Rett, Tulburarea Globală (Pervazivă) 
de Dezvoltare - inclusiv autismul atipic. 


Persoana cu acest tip de tulburări („pervazive”) de- 
monstrează dificultăți în mai multe arii de dezvoltare 
și nu doar în arii anumite și specifice, iar efectele 
produse de dificultățile dintr-o anumită arie au 
efectele negative asupra dezvoltării altor arii, 
rezultatul fiind un grup complex de caracteristici și 
trăsături. 


Semne, caracteristici și trăsături 


La naștere, copilul este aparent normal, fără ano- 


malii fizice sau neurologice. Debutul acestei tulbu- 
rări se instalează înaintea vârstei de 2 — 3 ani, dar se 
poate depista chiar în primul an de viață. În mod 
normal, la 3 — 4 săptămâni se manifestă zâmbetul 
ca expresie a comunicării non verbale, iar debutul 
acesta de comunicare ar trebui să aducă o adevă- 
rată explozie de reacții care să mărească comunicarea 
copilului cu cei din jur și mai ales cu mama. Dacă 
debutul autismului este precoce — în primul an de 
viață, se remarcă lipsa mișcărilor anticipatorii 
atunci când sunt luaţi în braţe, lipsa zâmbetului ca 
răspuns al zâmbetului mamei, apatia și dezintere- 
sul pentru ceea ce-i înconjoară. 


Studii recente în domeniul psihologiei copilului autist 
arată că, la nivel cerebral, autiștii nu disting între 
faţa familiară a mamei și o altă față feminină, dar fac 
distincţia între un obiect familiar și unul nefamiliar, 
de aceea nu-și orientează atenţia către stimuli sociali 
şi nu intră într-o rutină de comunicare cu ceilalți. 

Copilul pare că se retrage într-o lume a lui, inte- 
rioară. La copilul mic, în mod normal, gestica 
mâinilor este mai densă după 6 - 7 luni în intenții 
afective, refuz, aprobare. Întinderea mâinilor și a 
corpului copilului pentru a fi luat în braţe, forme 
variate de mimică pentru stări de disconfort (când 
copilul este ud, murdar sau îi este foame...), 
agățarea de mama pentru a fi luat în braţe, 
atragerea atenţiei pentru a fi băgat în seamă și a 
stabili comunicarea, cererea, supărarea, îmbufna- 
rea, geamătul, oftatul, țipătul, râsul — toate acestea 
sunt afectate la copilul autist care pare că nu vrea 
să intre în contact cu lumea, cu mama. 


O altă trăsătură importantă și constantă a autismu- 
lui este tulburarea limbajului verbal. Comunicarea 
se realizează prin vorbire și prin reacții non ver- 
bale, în care se includ gestica, mimica, postura. 
Copilul autist nu-și folosește vocea pentru a atrage 
atenţia, este un copil „cuminte“. Nu își folosește 
limbajul cu sens de comunicare. În general la copii 
spre sfârșitul lunii a 10-a atenția este îndreptată 
spre cuvinte, care devin elemente importante ale 
adăptării, acest lucru însă nerealizându-se cu 
copilul autist. 


Pentru o depistare timpurie ţineţi cont de: 


+ Copilul autist nu zâmbește ca reacție la zâmbetul 
mamei; 


+ Nu folosește gestica cu funcție de comunicarea 
pentru a exprima chemarea, mângâierea, refuzul; 


~ As3te - 

+ Nu caută să fie luat în braţe; 
+ Nu-și folosește vocea pentru a atrage atenția; 


e Deși poate pronunţa o serie de cuvinte nu le 
folosește în comunicare cu sensul lor adecvat; 


e Nu sesizează sensul cuvintelor; 


+ Grupul social îi este indiferent, nu dorește inte- 
grarea, ci mai degrabă izolarea; 


e Nu se referă la persoana lui cu numele propriu; 
e Nu se recunoaște în oglindă. 


Dacă semnele autismului apar mai târziu, după o 
evoluţie aparent normală a copilului, acestea pot fi 
regăsite în dificultățile de limbaj și comunicare, 
dificultăţile sociale, prezența stereotipiilor. 


Faţă de persoanele din jur copilul autist manifestă 
un dezinteres total, fiind uneori atras totuși de ves- 
timentaţia sau de unele trăsături ale persoanelor cu 
care intră în contact. În relațiile sociale se manifestă 
eșecul de a stabili contactul cu anturajul. Astfel, el 
poate să muște sau să ciupească persoanele din jur 
lipsit de orice expresie afectivă. Poate manifesta un 
interes deosebit față de anumite obiecte, fără însă a 
le utiliza în sensul lor adecvat, ci pentru a le agita, 
scutura, învârti etc. 

Între caracteristicile sindromului autist se evidențiază: 
— dificultăţi de interacțiune socială; 


— discontinuități în dezvoltare (de exemplu, autis- 
tul poate efectua operaţii de înmulțire, dar nu poate 
număra până la zece); 


— dificultăți perceptuale (nu reacționează la un 
zgomot puternic, strident, dar poate deveni violent 
la căderea unui creion de pe masă); 


— dificultăți de relaționare (privește ore în șir un 
obiect strălucitor sau se poate atașa nejustificat de 
un altul); 


— repertoriu restrâns de interese; 
— tulburări majore ale comunicării și imaginaţiei. 


În plan comportamental se pot produce două feno- 
mene semnificative: 


— pe de o parte, autoagresivitatea (autolovirea, 
lovirea capului de obiecte dure...) 


— pe de altă parte, autostimularea, care poate fi 
kinestezică; legănatul înainte și înapoi, tactilă; lovirea 
coapsei cu dosul palmei; vizuală: învârtirea unui 
obiect în fața ochilor; auditivă: plescăitul limbii. 

Stereotipiile pot fi gestuale, ca: repetiții ale 
mișcărilor mâinilor, degetelor, brațelor, mersul pe 


„vârfuri. Uneori autistul preferă activitățile repeti- 


tive: deschiderea și închiderea ușii, lovirea sau 
zgârierea unei jucării, aprinderea și stingerea 
luminii, ritualizarea activității alimentare, de 


îmbrăcat sau de jocì\De altfel, jocul este marcat de 


același caracter stereotip, copilul folosind în joc 
obiecte puţin complicate ca: sfoara, nisipul, apa, 
hârtia, butoanele. Jocul colectiv este evitat și îi 
lipsește caracterul creativ și imaginativ. 


În contrast cu incapacitatea de a stabili relaţii so- 
ciale, copilul autist poate avea abilități manuale 
deosebite, și poate manipula obiectele cu măiestrie. 
Are o memorie vizuală bună, și preferințe pentru 
ordonarea obiectelor manifestând o nevoie obse- 
dantă pentru identic, neschimbat. Astfel, poate intra 
într-o criză de manie și panică la schimbarea me- 
diului — schimbarea mobilei în casă sau doar a unui 
obiect de la locul lui clar stabilit, ori la schimbarea 
orarului zilnic. 


> Deși simptomele pot părea clare, diagnosticul 
copilului va fi pus de către un specialist. În mo- 
mentul în care descoperiți la copilul dumneavoastră 
cel puţin trei dintre aceste semne adresaţi-vă unui 
specialist care vă poate testa copilul și îi poate pune 
un diagnostic corect. 

Caracteristicile copilului autist: 

— contactul vizual este slab sau lipsește; 
— izolarea fizică; 

— indiferența; 


— inabilitatea de a folosi limbajul cu funcție de co- 
municare; 


— ecolalia imediată sau întârziată, comunicativă 
sau non-comunicativă; 


— dificultăţile perceptive (poate fi afectat de zgo- 
motul unei foi de hârtie, dar nu de un țipăt stri- 
dent); 


— nu iniţiază jocuri, nu este atras de jocul altora; 


— poate rămâne fixat asupra unei activități timp 
îndelungat; 


— nevoia de rutină atât în orarul zilnic cât și în 
ordinea obiectelor; 


— indiferență pentru prezența sau absența părin- 
tilor sau a altor persoane în încăpere; 


— poate prezenta probleme ale somnului și ali- 
_mentației. 


TUDOREL 


Tudorel este numele meu preferat... 


Copiii sunt în curtea Centrului de Zi pentru Copii cu 
Autism, se joacă. Tudorel intră pe poartă ținându-și de 
mână ambii părinți, uitându-se la copiii din curte. Intră 
împreună în clasa unde îi primește un bărbat pe care 
copilul îl vede pentru prima dată. Îi studiază ochelarii cu 
interes, abandonându-și părinţii... 


Tudorel este un copil frumos, are ochii mari, larg deschişi, 


. albaștri și... extrem de curioși. Trăsăturile feței în ansam- 


blu sunt armonioase, mâinile sunt delicate, și totul pare 
să se îmbine perfect. 


Abandonează ochelarii bărbatului şi începe să studieze 
camera plină de jucării în care se află. Îl ia de mână și îl 
duce către un labirint cu bile din lemn frumos colorate, 
pe care nu îl ia singur. Așteaptă să îi fie dată voie să folo- 
sească jucăria. Când o primește, fata i se luminează și 
zâmbește fericit începând să studieze bilele care se plimbă 
pe sârmele colorate. Este atât de preocupat încăt nici nu 
observă absența părintilor care au dispărut într-o altă 

cameră pentru a sta de vorbă cu terapeuţii centrului. 
Observă apoi un ventilator care nu este pornit și un țipăt 
strident răzbate camera. Este de fapt un lung șir de țipete 
care nu se opresc decât atunci când ventilatorul este pus 
în funcțiune. Se uită fascinat la roata care se învârteşte 
și își găsește și pentru sine un obiect pe care să-l poată 
învârti. Capacul care i-a fost la îndemână este săltat pe 
vârful unui creion și învârtit cu o precizie uluitoare. 
Este fericit. 


Din pantalonii copilului se vede prelingându-se un lichid 
care nu înseamnă altceva decât faptul că a facut în pan- 
taloni. Mergem la baie, stă pe WC și continuă să facă 
pipi, părând că nu-l deranjează pantalonii uzi. Stă să fie 
spălat și ajută la schimbarea pantalonilor și lenjeriei. 
Apoi ne întoarcem în clasă. Mă ia de mână și îmi arată 
o cană. Îi dau cana, se duce la chiuvetă, deschide robine- 
tul, își ia apă și bea. Stie exact ce are de făcut. Mai cere 
o cană în care varsă apa care a rămas în cana din care a 
băut. Rămâne în continuare la această activitate — varsă 
apa dintr-o cană în alta, cu zgomot și este mulțumit. Nu 
protestează în momentul în care i se iau cele două căni, 
pentru că tocmai a găsit un șervețel pe care îl flutură în 
aer și pe care îl bagă imediat în gură. Cu șervețelul în 
gură îşi flutura acum și mâinile, cu o mișcare asemănă- 
toare aripilor păsărilor. Îmi vine în cap un nume pentru 
el „Aripioară“... și merge numai pe vârfuri, ca și când 
chiar ar vrea să-și ia zborul. În momentul în care în în- 
căpere încep să intre copiii, care se pregătesc pentru masa 
de prânz, Tudorel își alege un colț al camerei și evită 
contactul cu orice persoană din încăpere, adult sau copil. 

Toată lumea se pregătește de masă, se duce la baie, se 
spală pe mâini, se așează la masă și își asteaptă prânzul. 
El refuză vehement chiar să fie așezat la masă, și este 
exclusă posibilitatea ca el să vrea să mănânce ceva. 
Împinge farfuria din față și tipă. Este scos din camera de 
masă și merge într-o altă sală de clasă, din nou plină de 
jucării. Găseşte una pe care din nou cere voie să o folo- 
sească. Apasă, rotește butoanele jucăriei și este fericit când 
capacele se deschid și de sub fiecare apare câte un per- 
sonaj de desen animat. Le închide și din nou le 
deschide... 


Apoi trece la o alta care din nou are un mecanism pe care 
îl apasă, dar de data asta nu mai apare un personaj de 
desen animat, ci începe să cânte. Este o jucărie muzicală 
interesantă. 


Copiii au terminat masa și încep activitățile de după 
prânz. Trec pe rând pe la profesorul de desen și pictează. 
Îi vine rândul și lui Tudorel care este fascinat de culori 
și de pensulă. Își alege singur culorile pe care le privește 
cu cel mai mare interes. 


Fuge din încăpere când aude pianul, îl dă la o parte pe 
cel care cântă, și lovește clapele cu putere. Îi place mult 
și muzica... iar sunetele pianului îl fac atât de fericit, încât 
uită de toți ceilalți din încăpere. Momentul în care este 
despărțit de pian este dezastruos. Începe să plângă, să țipe 
și să se zbată cu o putere pe care nu i-am fi bănuit-o. I se 
spune că mai poate sta 2 minute și încetează tipetele. 
Peste cele 2 minute pleacă de la pian fără multe insistențe, 

dar îl auzim spunând de câteva ori clar, pe un ton ridi- 
cat „Eşti deșteaptă!“. Trece apoi pe la logoped, unde 


imită fără probleme mișcările indicate de acesta și repetă 


clar tot ce aude. Așteaptă totuși sfârșitul activității pen- 
tru a-și relua locul la jucării. 


I se face sete și din nou cere apă. Ajungem în sala de mese. 
Acolo, după ce s-a terminat prânzul, mesele și scaunele 
au fost strânse. Aceasta schimbare a mobilelor îl agită și 
scoate din nou acele țipete prin care își face cunoscută 
starea de disconfort. Iese din cameră, îşi udă mâinile la 
chiuvetă și îşi apropie mâinile una de cealaltă, pentru ca 
apoi să le desprindă rapid cu un plescăit bine cunoscut. 
Îi place acest sunet al palmelor ude. 


Vizita la Centru se apropie de sfârșit din punctul nostru 
de vedere, dar și al copilului care începe să repete la nes- 
fârşit „La masă!“. I se propune de către bărbatul cu 
ochelari să plece împreună acasă și nu protestează. Își 
strânge lucrurile și iese în curte — dar nu vrea să iasă pe 
poartă. Se agaţă de un stâlp în fața porții şi rămâne 
acolo. În momentul în care apar parinții, îi ia de mână și 
pleacă cu cele mai firești mișcări din lume. 


Cine este Tudorel și de ce am vrut să-l cunoaşteţi? 


Tudorel este un copil autist de 4 ani pe care l-am 
inventat pentru a vă face cunoscute o serie de semne 
și simptome ale sindromului autist. Aceste particu- 
larităţi ale autismului le veţi întâlni în proporții 


caer? 


ac ere 

diferite la copiii autiști, nu toate la un copil și poate 
nu cu aceleași forme de manifestare. Ce este spe- 
cific la Tudorel, copilul cu sindrom autist din po- 
vestea mea? 


— indiferența față de prezența sau absența 
părinților; 


— luarea de mână a adultului și indicarea 
obiectelor pe care și le dorește; 


— interesul deosebit pentru obiecte; 


— stereotipii: învârte obiecte, varsă lichide dintr-o 
cană în alta, flutură șerveţele, își flutura mâinile, 
mișcări repetitive de deschidere și închidere a 
obiectelor, plescăitul mâinilor ude; 


— fixații. obiectele rotunde trebuie să se învârtă 
(ventilatorul), fixaţii legate de așezarea mobilelor; 


— dexteritatea manuală deosebită; 

— plânsul și țipetele ca forme de comunicare; 

— mersul pe vârfuri; 

— izolarea și evitarea contactului cu ceilalţi copii; 
— evitarea interacțiunii în general; 

— dificultăţile de comunicare, ecolalia; 


— toleranța scăzută la schimbare; 

Cu toate acestea, Tudorel este un copil care a învăţat 
și învață permanent comportamente noi. A învățat 
să-și exprime anumite nevoi, să ceară permisiunea 
pentru a folosi obiecte, a învăţat să coopereze la 
activități și a învăţat să picteze, chiar dacă este la 
început. Mai are multe lucruri de învăţat și are 
nevoie de ajutorul tuturor persoanelor de lângă el. 


Atitudinea părinților 


Felul în care copiii sunt trataţi de către părinții lor 
este exprimat cel mai bine în comportamentul pe 
care aceștia îl exprimă, și într-o mare masură rezul- 
tatele oricărei intervenţii sunt influențate de modul 
în care părinţii își privesc copilul. 


Copilul care are părinţi iubitori și fermi în atitu- 
dine, dar afectuoși, și cu care copilul se simte în 
siguranță acasă, va progresa mai repede și va avea 
mai mari șanse de integrare în mediul din care face 
parte. 


Întotdeauna un copil autist ignorat de părinți se va 
afunda în izolarea atât de caracteristică lui și inter- 
venţia ulterioară va fi grav afectată de acest fapt. Ste- 
reotipiile se vor împământeni atât de puternic, încât 
orele de terapie de care va avea nevoie copilul se 
vor dubla ori tripla pentru rezultate minime. 


Copilul agresat va raspunde mai târziu cu agresivi- 
tate și intervenţia va fi mult îngreunată. La fel, 
copilul răsfățat, va învăța mult mai greu care sunt 

comportamentele adecvate în societate și efortul 
depus va fi mult prea mare pentru rezultate mici. 


În momentul aflării diagnosticului sau chiar înainte, 
atunci când se observă primele semne, părinţii încep 
să dezvolte anumite sentimente și atitudini faţă de 
copilul lor cu probleme. Ei pot fi stânjeniţi de copilul 
lor autist, sau chiar speriați de el și de evoluția lui 
ulterioară. De asemenea pot fi dezamăgiți deopo- 
trivă de copil și de ei înșiși și nu de puţine ori îl vor 
considera pe copil o păcoste. Stânjeneala provine de 
cele mai multe ori de la stereotipiile copilului, de la 
comportamentele lui „neconvenţionale“. Trebuie să 
nu uităm însă faptul, că un copil autist nu și-a ales 
să fie autist, să fie hiperkinetic și mai ales nu este 
alegerea lui să nu poată stabili contacte sociale 
adecvate ori să nu înțeleagă lumea în care nu și-a 
ales să se nască. 


Teama faţă de copilul -autist apare atunci când sunt 
epuizate toate resursele de înțelegere a lui. Uneori, 
copiii autiști pot părea înspăimântători! Și asta mai 
ales când sunt mari. Ei pot avea uneori comporta- 
mente care să îi facă pe părinţi să se gândească cu 
groază la viaţa lor și a celor din jur. Teama părinţilor 
este o reacţie lesne de înţeles, deoarece comporta- 
mentele agresive pot să continue un timp îndelungat. 
Părinții pot deveni total descurajați nemaiștiind cum 
să-și controleze copilul. Cu o educaţie și o terapie 
specifică, începută cât mai de timpuriu, această si- 
tuație poate fi evitată. Copilul are nevoie de stabili- 

tate în viaţa lui, de reguli stricte și de modele pozi- 


tive de comportament. Prin imitație, el preia com- 
portamente ale părinților, fraților, ale celorlalți copii. 
Când aceste comportamente sunt negative se ajunge 
destul de ușor la agresivitate și ostilitate. Terapia 
urmată sistematic și serios, un program de lucru ri- 
guros și dragostea celor din jur, sunt factori care pot 
duce la o dezvoltare pozitivă a copilului autist. 


Dezamăgirea părinţilor față de copil, poate fi, mai 
ales când este provocată de comportamente agre- 
sive ori stânjenitoare, distructive și greu de combătut. 
Fiecare părinte își dorește pentru copilul lui o viață 
linistită, plină de succese, iar copilul autist le apare 
ca fiind prins într-o capcană a izolării, a incapacită- 
ților, în care probabilitatea oricărui succes este aproape 
nulă. Viaţa socială a copilului, posibilitățile lui ca mai 
târziu să munceasca și să se integreze sunt afectate 
de simptomele tulburării autiste, de lipsa de interes, 
de tulburările de comunicare. 


Și în acest sens părinţii trebuie să-și evalueze corect 
copilul, astfel încât așteptările lor în ceea ce privește 
evoluția lui să fie realiste. Forțându-l să facă anu- 
mite lucruri care îi depășesc capacitățile, compor- 
tamentele negative și opoziționiste se vor agrava 
ca și simptomele asociate tulburării lui. 


Copilul autist este adesea considerat de familia lui 
ca fiind o pacoste și orice copil simte acest lucru. 
Copilul va fi afectat de mesajele care i se trimit, 

poate chiar fără să-și dea seama. Reacţiile la această 
atitudine vor fi o și mai mare izolare, comporta- 
mente autoagresive și heteroagresive numeroase și 
stereotipii multiple și cât mai dăunătoare. De aceea, 
este necesar ca în momentul în care vă daţi seama 
că însăși comportamentul dumneavoastră agra- 
vează starea copilului să luați măsuri pentru a 
schimba situația. 


Pentru schimbarea atitudinii negative față de co- 
pilul dumneavoastră cu probleme mergeţi la un spe- 
cialist care vă poate relata care sunt problemele reale 
cu care vă confruntați dumneavoastră și copilul, 
pentru a vă face să înțelegeți cât mai bine starea lui, 
capacitățile și limitele cu care se confruntă. 


Este foarte adevărat că dumneavoastră nu aţi cerut 
de la viață un copil autist și este la fel de adevărat 
că nici el, copilul, nu a cerut să fie așa. 


Primul specialist care vă poate da o mână de ajutor 
este medicul pediatru care vă poate furniza infor- 
maţii valoroase despre această tulburare și vă poate 
face cunoștință cu alte familii în aceeași situație. A 
cunoaște alte familii care au la rândul lor un copil 
autist este foarte important. Acest lucru vă va arăta 
că nu sunteți singuri în această situație și că există 
soluţii multiple la problemele pe care le impune 
educarea unui copil autist. 

Planul de lucru 

În momentul imediat următor, după diagnosti- 
care, părinţii trebuie să fie conștienți de următoarele 
lucruri: 


+ Copilul chiar dacă este autist sau nu, are nevoie 
de toată afecțiunea părinţilor; 


e Autismul copilului nu este o pedeapsă și nu tre- 
buie tratat ca atare; 


+ Nu este vina părinţilor pentru că au un copil 
autist. Cauzele autismului sunt importante, dar cel 
mai important lucru este cum ajutăm copilul și nu 
aflarea vinovatului; 


+ Copilul trebuie ajutat să facă fața lumii în care 
trăiește și pentru asta trebuie alcătuit un plan. 


Esenţa oricărui plan de intervenție este să ajute 
copilul autist acolo unde el are dificultăți, să-l facă 
să se integreze în mediul din care face parte, pen- 


tru a-și dobândi mai târziu independenţa. Există o 

serie de metode de lucru, de terapie pentru copiii cu 
autism care și-au dovedit eficacitatea de-a lungul 
timpului. Acestea includ: psihoterapia, ludoterapia,' 
ergoterapia, logopedia, meloterapia și artterapia, 
terapia familiei etc. 


Primul pas, înainte de începerea efectivă a lucrului 
cu copilul, este cunoașterea cât mai multor infor- 
mații și amănunte despre această afecțiune. Mate- 
rialele scrise despre cauzele și caracteristicile autis- 
mului, despre terapia specifică constituie un imens 
ajutor, indiferent dacă sunt culese dintr-un tratat 
de specialitate, de pe un site internet sau sunt arti- 
cole din reviste. La fel de importantă este și legătu- 
ra cu alte familii aflate în aceeași situaţie și care pot 
oferi informaţii prețioase despre metodele de lucru, 
despre manevrarea unor situaţii de criză în familie, 
despre depășirea unor dificultăți comune. 


>Un aspect important al cunoștințelor despre 
autism îl constituie înțelegerea faptului că această 
stare nu poate fi „vindecată“ și este nevoie de tera- 
pie de lungă durată pentru a se ajunge la rezultate 
încurajatoare, care să îi permită copilului o cât mai 
bună adaptare la viața cotidiană. | 


Autismul este o tulburare complexă, dar toate per- 
soanele cu autism își pot forma abilități care să le 
permită să trăiască, să înveţe, să muncească. Inter- 
venţia timpurie, planificarea educaţională adecvată 
și solidă și funizarea de informații corecte despre 

autism către toți cei care sunt implicați în viața aces- 
tor copii sunt esenţiale pentru asigurarea unui viitor 
mai bun pentru ei. Prin educaţie adecvată, prin cu- 
noașterea nevoilor și preferințelor individuale, per- 
soanele cu autism se pot adapta la cerinţele lumii 
în care trăiesc. 


A avea un copil autist înseamnă a avea un copil 
special, iar educaţia lui va fi o adevarată slujbă 
pentru dumneavoastră. De aceea, este foarte impor- 
tant ca, la fel ca la serviciu, și acasă să vă respectați 
pauzele, duminicile, concediile. 


Copilul are doi părinți și ambii trebuie să contri- 
buie la educaţia lui. Un părinte care se sacrifică luând 
asupra lui întreaga responsabilitate a creșterii și 
educării copilului va fi într-un timp mai mare sau 
mai scurt extenuat, extrem de nervos și frustrat. 
Dacă unul dintre părinți lipsește de acasă cea mai 
mare parte a zilei, celuilalt părinte îi trebuie nea- 
părat un ajutor. Exceptând orele în care copilul este 


. la gradiniță / școală — care sunt momente de liniște 


pentru părinte — pentru orele de acasă este bine să 
aveți o persoană sau mai multe care să vă ajute cu 
copilul autist. Această persoană poate fi specialis- 
tul care lucrează acasă cu copilul, la fel de bine cum 
de ajutor poate fi un frate, un student dornic să vă 
ajute, un prieten, o rudă, un alt copil din anturaj. 
Însă, oricare ar fi persoana care să vă ofere acest 
ajutor, ea trebuie să fie pusă în temă cu problemele 
copilului, limitele, capacităţile, aptitudinile și com- 

portamentele sale. Testaţi această persoană pentru 
a observa abilitățile și tehnicile pe care le adoptă când 
este cu copilul și dumneavoastră hotărâți care este 
mai potrivită pentru a petrece un timp cu copilul și 
a vă ușura munca. 


Lucrând cu un copil autist puteți avea parte într-un 
anumit interval de timp de crize de plâns și de râs 
care pot dura de la câteva secunde până la zile 
întregi, de țipete, de stereotipii stânjenitoare expri- 
mate în locuri nepotrivite, care vă vor crea stări de 
disconfort accentuat, iar aceste comportamente pot 
fi mai numeroase decât succesele pe care le aveţi în 
același interval de timp. Copiii autiști sunt șanta- 
jiști sentimentali, care manipulează situațiile și per- 
soanele cu adevărată măiestrie, și, în aceste condiții, 
responsabilitatea lucrului cu ei trebuie împărțită 
mai multor persoane. 


A reacționa sub impulsul momentului de cele mai 
multe ori, înseamnă a reacționa greșit. Ei au nevoie 
de toată atenţia noastră, de răbdarea și calmul de 
care putem da dovadă, iar acest calm se poate epuiza 
brusc dacă nu ne împărțim sarcinile. 


Este cunoscut faptul că o terapie începută de tim- 
puriu poate avea rezultate încurajatoare. La copiii 
autiști rezultatele pot apărea după un timp înde- 
lungat și, mare parte a timpului, lucrul cu ei poate 
părea o muncă în zadar. Dar în tot acest timp care 
seamănă cu o muncă în zadar, dacă se respectă un 


$ 


AUTISM. CARTEA PENTRU PĂRINȚI 35 


program bine stabilit, se poate pune baza unui 
comportament ulterior mai disciplinat și mai ordo- 
nat care poate da rezultate încurajatoare. Când co- 
pilul este mic, la începutul terapiei, oricare lucru pe 
care îl încercați poate da rezultate după luni de zile 
de încercări, dar foarte important este să nu renun- 
tati. Copilul în timp se obișnuiește cu rutina acestor 
activități și comportamente învățate, pe care le va 
însuși ca făcând parte din activitatea lui zilnică și 
programul lui, o dată stabilit și intrat în rutină, va 
fi respectat. 


Este foarte important în acest timp să stabiliți reguli 
clare de la câre să nu vă abateţi. Copilul care învață 
că se mănâncă doar în bucătărie și doar la masă, va 
adopta după un timp această regulă și o va lua ca 
un fapt în sine pe care îl va respecta. Copilul, căruia 
din când în când i s-a permis să mănânce și în dor- 
mitor, în pat sau în timpul altor activități, va cere 
acest lucru și se va împotrivi la aplicarea regulii 
care cere ca masa să se ia doar în bucătărie. O regu- 
lă care se respectă doar în funcție de toanele copilu- 
lui, este o regulă de la care el știe că se poate abate. 
Când nu va fi lăsat să mănânce în pat va plânge, va 
țipa până când părintele va ceda. Va crede că dacă 
s-a putut o dată se poate și a doua oară. Și va tipa 
din ce în ce mai tare pe măsură ce va crește! 


Primii ani de terapie pot fi cei mai grei în care tim- 
pul și energia dumneavoastră vor fi acaparate în 
întregime de copilul autist. Dar de acești ani va 

depinde întregul succes al lucrului ulterior cu el. În 
acești primi ani se pun bazele unui comportament 
adecvat şi se învață primele reguli pe care copilul 
le va respecta ulterior. Este foarte important să fiți 
conștienți de faptul că un comportament greșit se 
modifică mult mai greu, decât se învață unul nou. 

Autonomie personală 


Copilul autist, dacă nu are și alte afecțiuni asociate, 
trebuie să învețe comportamentele de autoservire 
și autonomie personală în mod firesc, la fel ca toți 
ceilalți copii. Este foarte adevărat că acest proces al 
învățării este mai greu dar asta nu înseamnă că el 
poate fi exclus. Gândiţi-vă logic: dacă acum (ori- 
care ar fi vârsta copilului dumneavoastră), el se îm- 
potrivește vehement la învățarea unor deprinderi, 
oricare ar fi ele, cum vor fi aceste proteste peste un 
an, doi, trei... 


Vârsta învățării folosirii toaletei, îmbrăcatului, în- 
călțatului, spălatului, servirii mesei nu este spe- 
cială pentru copiii autiști. Dacă la 3 ani încă îi dăm 
copilului să mănânce cu lingurița din mâna noas- 
tră pentru că „așa îi place, și nu vrea altfel“, credeţi 
că la 5 ani nu se va mai împotrivi? Atunci va con- 
sidera acest lucru ca pe un fapt în sine, îl va lua ca 
atare și se va împotrivi și mai tare dacă încercați să-i 
schimbaţi obiceiurile. 

Toti copiii găsesc multiple forme de șantaj sen- 
timental pentru a se sustrage de la anumite activi- 
tăţi, iar copiii autiști protestează în mod special la 
orice schimbare. 


Lăsaţi-i să intre într-un ritm al existenței în care 
lucrurile se schimbă. 


Învăţaţi-i să-și folosească energia făcând lucruri 
utile, ei au mai multă energie decât dumneavoastră. 


1. Folosirea toaletei 


Formarea deprinderilor de autonomie personală 
este deopotrivă importantă pentru copil cât și pen- 
tru părinţi. Binecunoscută fiind rezistența copiilor 
autiști la schimbare, trecerea de la purtatul scute- 
celor la folosirea toaletei se va face greu, cu atât 
mai greu cu cât părinții cedeaza la împotrivirea 
copilului. 


În mod normal, în jurul vârstei de 2 ani copilul 
începe să folosească olița sau scaunul pentru copii. 
Dezvoltarea copilului aduce cu sine dezvoltarea 
“controlului sfincterian prin propriile descoperiri. 
La copilul autist acest lucru nu se dezvoltă odată 
cu sine ci prin învățare sistematică. 


> Trebuie să aveţi în vedere vârsta de dezvoltare a 
copilului, fiind important ca aceasta să aibă achizi- 
ţii conform vârstei mentale de 2 ani, cînd doriţi să îl 

integrați într-un astfel de program . În cazul în care 
autismul este însoţit și de alte afecțiuni, trebuie să 


spe 


ţineţi cont de posibilitățile și resursele copilului. 


Reţineţi: controlul sfincterian format oferă mai 
multe șanse de integrare. Există multe grădinițe, 
centre pentru copii care nu primesc copilul până 
în momentul în care nu are controlul sfincterian 
format. 


Programul de toaletă: 


1. Chiar dacă copilul se împotrivește (plânge, ţipă), 
scutecul va fi scos, iar copilul așezat pe toaletă (pe 
care se va așeza eventual un colac de toaletă pentru 
copii). În timpul în care copilul va sta pe toaletă , 
adultul va sta cu el și îl va asigura afectuos că este 
în siguranţă, că este firesc ce se întamplă, că nu tre- 
buie să-i fie frică. Se va începe cu un interval de 15 
minute pe toaletă la fiecare oră. Cele 15 minute nu 
se vor respecta dacă copilul face mai repede. Treptat 
această perioadă de stat pe toaletă se va reduce. 


2. În situaţia în care copilul face între intervalele de 
toaletă va fi lăsat un timp să simtă că este ud, mur- 
dar. Un timp nu foarte mare, dar suficient pentru a 
întelege că este neplăcut să ai pantalonii uzi. 


„3. Dacă în timpul în care stă pe toaletă este autoa- 


gresiv, mâinile sau picioarele îi vor fi imobilizate 


_fără să i se dea multe explicaţii, dar lăsând să se 


înţeleagă că trebuie să stea pe toaletă indiferent ce 
ar face. 

4. Comportamentele de autostimulare vor fi la fel sto- 
pate fără multe explicaţii și fără a exprima dezacor- 
dul. Cu mișcări firești îi vom bloca copilului mâinile 
și eventual îi vom distrage atenţia de la aceste com- 
portamente povestindu-i ceva, cântându-i etc. 


5. Dacă copilul este băiat, simultan cu șederea pe 
toaletă pentru scaun se va învăţa și modalitatea de 
a face pipi „ca bărbaţii“, stând în picioare (în jurul 
vârstei de 4 ani). Asiguraţi-vă în acest caz că este 
suficient de înalt. În cazul în care acest lucru este 
greu de înţeles de copil, el va fi însoţit de un adult 
— bărbat, frate, tată, educator — care îi va arăta cum 
se procedează. 


Pentru ca acest program să aibă succes trebuie ca 
accesul la baie să fie liber, iar copilul după ce a 
învăţat să folosească toaleta, să înveţe să exprime 
nevoia de a merge la baie. 


e Dacă copilul poate exprima verbal acest lucru, 
chiar și prin cuvântul „baie“ sau „pipi“, trebuie să 
identifice nevoia și să o exprime astfel. I se va expli- 
ca de câte ori va sta pe toaletă însoțit de adult că 
„face pipi“ — până va asocia cuvântul cu nevoia și 
actul în sine. 


e Dacă nu se poate exprima verbal, modalitatea 
cea mai des folosită de copil este de a se ţine cu 
mâna de pantaloni în zona genitală. Aceasta este o 
metodă eficientă dacă putem sta permanent cu 

atenţia îndreptată spre copil, dar metoda dă greș 
când nu putem urmări fiecare mișcare a copilului. 


e Una dintre metodele indicate în acest caz, când 
copilul nu se poate exprima verbal, este cea a car- 
toanelor cu imagini. Confecţionati un carton cu 
imaginea toaletei pe care îl arătaţi copilului, ori 
de câte ori stă pe WC, până când va asocia imagi- 
nea cu nevoia. Acest carton poate fi chiar poza 
toaletei pe care o puteți plastifia pentru a o proteja. 


Evitaţi situația în care copilul ar putea identifica 
imaginea doar cu toaleta proprie și nu cu „toaleta“ 
în general. Această imagine va fi permanent la 
îndemana copilului pentru a o putea folosi ori de 
câte ori are nevoie. 


e Uneori, în momentul în care au această nevoie, 
copiii autiști își dau pur și simplu pantalonii jos și 
asteaptă să fie duși la baie. Acest mod de comuni- 
care este eficient când copilul este mic, dar trebuie 
treptat eliminat. Imaginaţi-vă acest gest când copilul, 
devenit adolescent, își dă pantalonii jos când are 
nevoie să folosească toaleta (pe stradă, sau acasă în 
prezența musafirilor sau la școală)! 


În cazul în care copilul are resursele necesare, de- 
maraţi acest program în jurul vârstei de 3 ani. Nu 
cedați la împotrivirea copilului. Dacă acum vă poa- 
te manipula cu țipete și plâns, imaginați-vă că aces- 
tea vor crește în intensitate o dată cu vârsta și mai 
târziu va fi mult mai greu. Este dificil dacă la 5-6 

ani copilul mai poartă scutece. Este bine să nu aștep- 
taţi și să luați măsuri la timpul potrivit. 


> Dacă totuși aţi ajuns în situația în care copilul 
este mare și mai poartă scutece, începeți imediat 
acest program. Cu trecerea timpului va fi și mai 
greu. Nu mai pierdeţi timp preţios. 


2. Îmbrăcatul | dezbracatul 


A fi autist nu înseamnă a fi incapabil de operaţii 
simple cum este îmbrăcatul, dezbrăcatul, încălțatul, 
descălțatul. Dacă nu-l lăsaţi să facă aceste lucruri, 
nu va ști nici că el trebuie să le facă, nici cum să le 
facă. Și este în interesul dumneavoastră să se des- 
curce singur acolo unde este posibil. 


Nu lăsaţi convingerea că este neajutorat să îi strice 
programul de autoservire. Și încercați să nu spuneţi 
niciodată „Copilul meu este autist“, din această 
cauza nu se dezbracă singur. Dacă poate fizic să o 
facă, lăsaţi-l. Copilul va trebuie să fie învăţat în 
jurul vârstei de 2,6 — 3 ani: 


— să își scoată șosetele; 


— să își introducă mâinile în mânecile bluzelor, 
jachetelor și picioarele în pantaloni; 


— să își scoată pantofii când șireturile sunt slăbite, 


dezlegate; 

— să își scoată haina când este descheiată, pan- 


- talonii când sunt descheiaţi; 
 — să închidă / deschidă fermoare; 


: — să își pună haina la locul ei — care va fi la 
„ îndemâna copilului. 


Mai târziu: 
— să își pună șosetele; 
— să se îmbrace cu pantalonii, bluza, jacheta. 


Toate operaţiile îmbrăcatului și dezbrăcatului tre- 
buie învăţate de către copil și chiar dacă nu le efec- 
tuează corect și în întregime, trebuie încurajată orice 
încercare și inițiativă în acest sens. Chiar dacă dum- 
neavoastră aveți timp suficient și credeți că îl puteți 
ajuta făcând aceste operaţii în locul lui, greșiți. 
Copilul trebuie să se descurce și trebuie să aibă res- 
ponsabilități conforme vârstei lui. Mai târziu s-ar 
putea să nu mai aveți nici timpul necesar și nici 
răbdarea pentru a face aceste lucruri în locul lui, iar 
copilul nu va ști, și nu va vrea să le facă singur. lar 
învăţarea acestor comportamente mărește șansele 
copilului de integrare. F 


Gândiţi-vă retrospectiv, de câte ori v-aţi apostrofat 
copilul pentru că nu a făcut ceva („Nu ţi-ai pus pan- 
tofii la locul lor!”), pantofi pe care niciodată nu i-a pus 
el într-un anumit loc. Dacă este vorba de o operaţie pe 

care până în acel moment dumneavoastră ați făcut-o 
pentru el, nici nu este de mirare că nu o face. 


e Nici nu știe că se așteaptă acest lucru de la el; 
e Nici nu știe că el trebuie să facă lucrul respectiv; 


e Și, mai ales, nu știe cum să-l facă dacă nu l-a 
învățat. 


3. Programul de masă 


1. Când introducem alimente solide în alimentaţie și nu-i 
mai dăm copilului să mănânce pasat? 


2. Când încetăm să-i mai dăm copilului să mănânce cu 
mâna noastră? 


3. Când introducem tacâmurile adecvate? 


Programul de masă poate să fie un coșmar pentru 
dumneavoastră sau dimpotrivă, ceva bine struc- 
turat în funcție de regulile pe care le impuneţi de la 
bun început. 


Reguli: 


a) se respectă ora mesei, și faptul că toți membri 
familiei (care sunt în casă), stau la masă, inclusiv 
copilul autist; 


b) mâncarea stă pe masă — nu se poate pleca cu ea 
prin casă; 

c) copilul trebuie să mănânce ceea ce mănâncă și 
ceilalți membri ai familiei. 


Evitaţi: 


a) să-i lăsaţi să se plimbe prin toată casa atunci 
când mănâncă; 


b) formarea fixaţiilor alimentare (ex. să mănânce 
doar un anumit fel de mâncare la nesfârșit); 


c) alte activități atunci când copilul este la masă: 
jucatul, uitatul la televizor. 


Servirea mesei poate fi un ritual foarte complicat 
pentru copilul autist începând de la folosirea lin- 
gurii, furculiței, respectarea timpului de masă și 
până la acomodarea cu multiplele feluri de mân- 
care. Faceţi aceste lucruri clare pentru el, respectați 
o anumită ordine și astfel veți instaura o ordine în 
haosul în care se înfățișează copilului. 


Diversificaţi alimentele și preparatele in timp util, 
pentru a evita formarea fixațiilor alimentare. 
Chiar dacă copilul preferă un anumit fel de mân- 
care, și pare că le refuză pe celelalte, alternați hrana 
permanent. Imaginaţi-vă în situația în care trebuie 
să gătiţi în fiecare zi sarmale pentru că el nu mă- 
nâncă nimic altceva! 


Folosiţi felul preferat de mâncare ca recompensă 
atunci când este cuminte și lăsaţi-l să se bucure de 
el doar periodic. 

Înainte să împlinească un an, copilul trebuie să mă- 
nânce alimente semisolide, eventual făcute piure, 
date de părinți și trebuie să bea din cană, ținută de 
părinte sau de el cu ambele mâini (există căni spe- 
ciale, pentru copiii mici, care au 2 mânere). 


Înainte de 2 ani trebuie să introduceți alimente solide 
în alimentaţie, pe care copilul le va mânca folosind 
lingura (cu ajutor). Trebuie să-și țină cana și să bea 
chiar dacă varsă puţin conţinutul. 


Spre 3 ani trebuie introdusă furculița și copilul tre- 
buie învățat cum să o folosească. 


Copilul trebuie să fie conștient de farfuria din faţa 
lui și de mâncarea din ea. Îi captați atenţia, vă asigu- 
rați că în acest timp nu face altceva și porniţi la 
drum încurajând copilul pentru fiecare reușită. Cât 
timp este la masă recompensele sunt verbale și 
afective, în nici un caz jucării sau posibilitatea de a 
face altceva. Când se termină masa poate merge la 


joacă — nu în timpul mesei, chiar dacă face progrese 
fantastice. Jucăriile sunt pentru după masă! 


La început, copilul va fi învăţat să folosească lin- 


gura / cana cu mâna adultului pe a lui. I se va expli- 
ca faptul că se mănâncă cu lingura, se bea cu cana: „Așa 
mâncăm toţi, așa trebuie să mănânci și tu.“ Dacă 
mai sunt și alți copii la masă care mănâncă deja sin- 
guri, vor fi dați ca exemplu. 

Toate operaţiile se vor verbaliza: pune mâna pe lin- 
gură, ține lingura (Și i se va așeza lingura corect în 
mână), umple lingura (din nou îi vom conduce mâna 
pentru a face operația corect), du-o la gură, ai 
înghite din gură și lingura din nou în farfurie. Învă- 
tarea folosirii lingurii de regulă nu este foarte ral 
voioasă pentru că recompensa se află la capătul 
traseului — mâncarea. Introduce lingura în gură și 


are recompensa. 

A comunica, a spune, a arăta... 


La copiii autiști apariția limbajului este mult întâr- 
ziată și rareori are funcţie de comunicare. Cerce- 
tările arată că în jur de 50% dintre persoanele cu 
autism nu au limbaj verbal, iar cei care totuși vorbesc, 
sunt caracterizați printr-un sever deficit verbal, 
dificultati în înțelegerea vorbirii, dificultăți de per- ; 
cepție și de emitere a vorbirii, inversări de pronume . 
și vorbire metaforică. 


Pot repeta o serie de cuvinte un timp îndelungat, 

ori pot emite sunete articulate sau nearticulate fără 

sens, au dificultăți în obținerea unui sunet sau a 

unui grup de sunete, a unui gest în solicitarea unui 
obiect, în exprimarea unui fapt sau a unei intenții. 
Această lipsă de apreciere a valorii simbolisticii și a 
aspectelor funcționale ale limbajului, face ca ei să 
aprecieze mai mult forma cuvintelor decât con- 
ţinutul lor în comunicare. Atunci când copiii autiști 
vorbesc, emiterea cuvintelor este neclară, impre- 
cisă. Anumite fraze sau cuvinte preferate însă pot 
fi pronunțate corect. Exprimarea și intonaţia sunt 

deseori nepotrivite, la fel și modul de utilizare a 
volumului vocii. 


Uneori, pentru a obține de la ceilalţi o reacție pre- 
vizibilă, ei pun întrebări așteptând sa audă un anu- 
mit cuvânt sau o frază în răspuns, alcătuind jocuri 
de cuvinte. Acest lucru poate fi de multe ori amuzant 
sau poate fi făcut pentru a întârzia sau a evita o 
problemă mai puţin plăcută ori mai puţin previzibilă. 


Deși ei au permanent șansa de a utiliza limbajul în 
mod spontan, corect, totuși nu reușesc să dezvolte 
un sistem de comunicare - fie el chiar rudimentar. 
În ciuda abilității de a reda identic vorbirea altora, 
copiii autiști folosesc foarte rar vorbirea cu scop de 
comunicare. Și atunci, ei trebuie învăţaţi că vor- 
birea, indicarea, gesturile, cuvintele scrise, imagi- 
nile pot constitui un mod de a-și face cunoscute și 
satisfacute dorințele, nevoile. 


Caracteristică lor este lipsa intenţiei de comunicare 
(ei nu sesizează faptul că vorbirea, semnele, gesticu- 
laţia pot fi utilizate pentru a-și face cunoscute dorin- 
tele, nevoile). Și acest aspect încetinește mult pro- 
cesul de terapie a limbajului. După ce au fost învățați 
un mod de comunicare, procesul de terapie și edu- 
cație devine mult mai usor. Atunci cand este vorba 
de un copil autist aceste intenţii de comunicare și 
mesaje transmise sunt extrem de importante. Este 
mult mai ușor să se lucreze cu un copil care spune 

decât cu unul care repetă fraze elaborate, dar fără 
sens. 


Pentru un copil autist cuvintele au diverse semnifi- 
caţii, dar chiar și atunci când copilul pare că 
înţelege tot ce se cere de la el și că înțelege toate 
cuvintele, este inutil să folosim fraze lungi, încăr- 
cate când i ne adresăm. Un limbaj simplu va ajuta 
copilul să înțeleagă mai repede și mai bine mesajul 
transmis. Adică, în loc de „Andrei, mergi în bucă- 
tărie, ia un pahar, desfă sticla și umple-l cu apă, 
apoi bea“ spuneți simplu „ Andrei ia-ţi apă și bea. 
Mesajul va fi clar, copilul va înţelege ce se așteaptă 
de la el și ce are de făcut. 


Se întâmplă însă și situația inversă, cand ei își aleg 
singuri modalitatea de comunicare cu care vor să 
ne transmită gândurile și dorinţele și noi trebuie să 
decodificăm mesajele pe care ni le transmit. Când 
trebuie să descoperim în modul de comunicare al 
copilului gesturile / comportamentele care exprimă 
faptul că el vrea ceva, că este trist sau vesel, că îi 
este foame sau sete, cald sau frig, frică etc. 


Mesaje codate — a 
modalități de sustragere din activitate 


Pentru a exprima faptul că nu-i face plăcere un 
anumit lucru, o anumită persoană sau o activitate 
copilul autist poate avea comportamente dintre 

cele mai diverse. Agresivitatea, automutilarea, plân- 
sul pot fi folosite în aceste cazuri. La fel cum aces- 
te comportamente pot fi transmise și pentru a expri- 
ma faptul că își dorește ca o activitate să înceapă, 
sau că cineva îi place. 


Spuneam la un moment dat că, în general, copiii 
găsesc multiple forme de șantaj sentimental pentru 
a se sustrage de la anumite activități, iar copiii 
autiști protestează într-un mod foarte special. 


Plânsul și tipetele, în cazul copiilor autiști pot în- 
semna multe lucruri: 


— Pot insemna o acută senzaţie de foame, sete, 
dorință de a merge undeva; 


— Plânsul poate însemna o suferință: durere de 
burtică, dinţi, urechi etc.; 


— Poate însemna la fel de bine antipatia pentru o 
persoană pe care nu vrea să o vadă; 


— La fel cum poate exprima faptul că vrea ca o 
activitate care se desfașoară în prezent să se ter- 
mine, sau o activitate preferată să înceapă; 


— Plânsul poate exprima și teama, frica; 


= Poate exprima de asemena și faptul că se simte 
neglijat, ori că vrea ca toată lumea să fie atentă la el. 
Își caută spectatori urmărind reacţii. 

Trebuie să fiți foarte atenți la copil și să reușiți să 
decodificaţi corect mesajul. Trebuie să observați 
plânsul: dacă are lacrimi sau nu, dacă plânge cu 
furie, dacă copilul are nevoie de spectatori sau nu 
când plânge, dacă se oprește din plâns când ceilalți 
părăsesc camera în care el se află, dacă se ține cu 
mânuţele de burtică sau de alte parți ale corpului 
în semn de durere, dacă plânge ziua sau noaptea. 


La fel ca plânsul și țipetele, și somnul exprimă 
multe mesaje la care trebuie să fim foarte atenți. 


Somnul și căscatul pot exprima faptul că nu vrea 
să îndeplinească o anumită activitate, că nu vrea să 
întalnească o anumită persoană, sau pot exprima 
suferința (dacă se întâmplă în afara orelor obișnuite 


de somn). 


Bogdan este un băiețel de 4 ani, foarte agitat, care nicio- 
dată nu doarme în timpul zilei și pare că nu obosește 
niciodată. În momentul în care profesoara care lucra cu 
el acasă apărea la ușă, copilului i se făcea brusc somn și 
căsca într-una, ochii închizându-i-se de somn. La înce- 
put părinţii şi profesoara restabileau o altă zi pentru 
ședința de lucru şi aceasta din urmă pleca. După un 
timp însă, părinții au observat că Bogdan nu adormea 
niciodată și îşi revenea din somnolență în mod miracu- 
los după plecarea doamnei. 


Într-o astfel de situație analizați comportamentul 
copilului, dar și pe cel al doamnei înainte de a lua o 

decizie. Dacă prezenţa acesteia este benefică și re- 
zultatele muncii ei cu copilul sunt pozitive și dacă 
copilul nu este în mod real obosit, este foarte im- 
portant să nu cedați la acest mod de împotrivire al 
copilului. Când vine doamna, el trebuie să lucreze 
și acest lucru trebuie respectat, chiar dacă se face că 
adoarme pe covor. 


O altă formă de sustragere de la activitate este 
îmbrățișarea și sărutul, ca șantaj sentimental. Co- 
pilul devine conștient de bucuria și multumirea 
părinţilor în momentul în care ei îi iau în braţe și îi 
sărută încât de fiecare dată când au de îndeplinit o 
activitate care nu le face plăcere, trec direct la șan- 
tajul de acest fel. Își drăgălesc părinţii exprimând 
bucurie și tandrețe până în momentul în care 
părinții renuntă sau uită de activitatea pe care 
copilul o avea de îndeplinit. Sau fiind atât de feri- 
ciți de această tandrețe îndeplinesc sarcina în locul 
copiilor lor. 


Fiecare dintre aceste comportamente poate avea 
funcţii și semnificații diferite la copii diferiţi. Dacă 
unul plânge pentru că vrea ca o activitate care nu-i 
face plăcere să se termine, altul plânge pentru că 
activitatea lui favorită nu începe mai repede. Odată 
decodificat mesajul și înțeles comportamentul 
copilului putem lua anumite măsuri de intervenţie. 


Exemple de comportamente cu funcţie de comuni- 
care: 

e Plânsul și tipetele; 

e Somnul și căscatul; 

e Îmbrăţișarea, sărutul; 

e Agresivitatea; 


e Prinderea de mână sau direcționarea adultului 
spre anumite obiecte, ușă etc.; 


e Vocalizarea. 


Dificultăţile de comunicare ale copiilor autiști 
creează frustrări și deseori agresivitate, determinate 
de faptul că uneori noi nu reușim să decodificam 
corect mesajele pe care ei ni le transmit. Ajutându-i 
să înveţe să comunice, indiferent de modalitatea de 
comunicare folosită, îi ajutăm să-și diminueze și 
comportamentele problemă care apar cel mai ade- 
sea datorită dificultății sau a incapacității persoanei 
autiste de a-și comunica nevoile, dorințele, într-un 
mod adecvat, dar și incapacității noastre de a-i 
întelege. 


Pentru Costin incapacitatea adulților de a înțelege 
mesajele pe care el le transmite este o sursă mare de frus- 
trări care adesea sunt însoțite de agresivitate și crize de 
plâns. Uitandu-se la TV într-o zi, copilul întrerupe, 
merge la mama cu telecomanda pe care i-o pune în 
mână. Mama a crezut că el vrea să schimbe programul și 

asezându-se lângă copil a manevrat telecomanda pentru a 
găsi un program pe care copilul să-l urmăreasca în con- 
tinuare. In acel moment, copilul a smuls telecomanda 
din mâna mamei și a aruncat-o spre aceasta, începând să 
plângă și să țipe strident. Mama a revenit la programul 
pe care îl urmărea copilul și a încercat de astă dată să dea 
volumul mai încet şi mai tare. În momentul în care 
volumul a crescut copilul s-a liniștit şi și-a reluat locul 
în fața TV-ului. 


Chiar o situație banală ca aceasta poate fi genera- 
toare de mari frustrări pentru un copil care nu știe 
sau nu poate să-și exprime dorințele într-un mod 
simplu de înțeles pentru marea majoritate a oame- 
nilor. Și, deși noi nu putem înţelege semnificaţia 
tuturor mesajelor acestor copii, dacă suntem mai 
atenți la comportamentul lor, o serie de acțiuni ar 
putea fi ușor decodificate și astfel înlăturată o sursă 
de frustrare. 

PECS 
(Pictures Exchange Communication System - 
Comunicarea cu ajutorul pictogramelor) 


a 
Înainte de a folosi cuvintele însă, copilul trebuie 
învăţat căi de comunicare cu ajutorul cărora să se 
poată exprima, gesturi de comunicare, de cerere și 
primire a obiectelor, de exprimare a unor trăiri. 


Comunicarea prin imagini poate fi un prim pas 
către forme mai complexe de comunicare și, mai 
ales, poate fi un mijloc pentru copilul autist de a-și 
exprima dorințele într-un mod accesibil lui. 
Introducerea simbolurilor în terapia copilului cu 
autism, cunoscută în literatura de specialitate ca 
terapia PECS (Pictures Exchange Comunnication 
System) face trecerea către un mod mai exact și mai 
accesibil de comunicare. 


PECS este o metodă de comunicare folosită în SUA 
şi în Europa. Nu necesită materiale costisitoare, 
teste laborioase, personal calificat. Poate fi folosită 
în locuri diferite, acasă sau la școală, în oraș, în 
magazine etc. Iniţial PECS a fost conceput pentru 
copiii preșcolari cu autism și alte deficiențe sociale 

și de comunicare: pentru copiii care nu vorbesc 
deloc sau care vorbesc doar dacă sunt stimulați și 
pentru copiii ecolalici. În timp, PECS a fost modifi- 
cat și dezvoltat, iar acum este folosit pentru per- 
soane de toate vârstele, care manifestă o gamă 
largă de deficienţe de comunicare. Metoda a fost 
concepută în cadrul Programului pentru Autiși 
Delaware, ca răspuns la dificultățile apărute în 
proiectele pentru dezvoltarea comunicării. Copiii 
care folosesc PECS sunt învăţaţi să ofere imaginea 
obiectului dorit unui partener de comunicare în 
schimbul acelui obiect. Procedând astfel, copilul 
inițiază un act de comunicare pentru un rezultat 
concret într-un context social. 


Rezultatele PECS 


Toţi copiii cu care s-a lucrat la Delaware au învăţat 
esența PECS - să ofere o imagine (sau altă repre- 
zentare vizuală) pentru un articol dorit. Mulţi copii 
au învățat primul pas PECS de la prima încercare, 
iar cel mai greu s-a învăţat primul pas din 7 încer- 
cări. O altă consecinţă pozitivă a sistemului a fost 
numărul mare de copii care au început să vor- 
bească după un an sau doi de la începerea PECS. 
Cei care folosesc între 30 și 100 de imagini încep să 
vorbească adesea în timp ce folosesc imaginile (o 
parte încep să vorbească mai devreme, dar o bună 
parte continua să folosească doar imaginile. 

În cazul unui grup de 66 de copii preșcolari care au 

folosit PECS o perioadă mai mare de un an, 44 din- 
tre ei au învățat să vorbească independent, iar 14 
folosesc sisteme de imagini sau cuvinte scrise. Tre- 
buie precizat că prognoza generală referitoare la 
comunicare și educaţie este asociată cu nivelul lor 
intelectual. Prin PECS, copiii cu autism pot învăța 
faptul că sunt ajutaţi și că se pot baza pe ceilalți 
oameni care înţeleg și răspund cerințelor lor. 
Învăţarea PECS are efecte puternice asupra com- 
portamentului copilului acasă și în colectivitate. 
Făcându-se înţeles, copilul devine mai puțin agre- 
siv și mai mult comunicativ. 


Sistemul PECS este foarte atractiv pentru copii, 
care devin motivaţi să înveţe PECS pentru că prin 
această metodă pot obţine rapid ceea ce doresc. 


Cum se lucrează? 


Avem nevoie de o placă de comunicare, care are 
mărimea unei coli de hârtie A4 și este confecționată 
din plastic și de simboluri de comunicare care să 
redea cât mai exact obiectul pe care îl reprezintă. 
Simbolurile par a fi desene ale obiectelor, acțiu- 
nilor, sau chiar fotografii ale acestora. Există site-uri 
pe internet de unde vă puteţi descărca sute de astfel 
de imagini pe care odată printate trebuie să le 
plastifiaţi pentru a le proteja și a le putea folosi 
corespunzător. 


60 Daniela Cucuruz 


Primele simboluri care vor fi introduse trebuie să 
fie legate de preferințele alimentare sau jucăriile 
preferate ale copilului. În această fază este nevoie 
de 2 adulţi, care vor sta așezați unul în fața copilu- 
lui având obiectul preferat, dar și simbolul și unul 
în spatele copilului. 


e Nu se folosesc comenzi verbale (de ex. „dă ima- 
ginea!” sau „ce vrei?”). 


e Se poate lucra cu mai multe elemente, dar aces- 
tea se prezintă pe rând. 


Faza Í: 


Obiectul îndrăgit este prezentat copilului, iar imagi- 
nea lui este așezată pe masă între el și obiectul 
respectiv. 


Adultul așezat în spatele copilului ia mâna copilu- 
lui și ridică împreună cu el imaginea apoi o pune în 
palma deschisă a celuilalt adult. 


Exact în momentul în care imaginea atinge mâna 
adultului din fața copilului, acesta îl recompen- 
sează spunând: „vrei mingea / bomboana?” — obiec- 
tul din imagine, și îi dă obiectul în acel moment. 


Copilul este lăsat să se joace câteva secunde cu min- 
gea sau să mănânce bomboana, după care se repetă 
această operație - de 5 ori. Dacă copilul nu apucă 

obiectul, trebuie verificat dacă acesta este unul din- 
tre obiectele preferate ale copilului. 


Adultul care stă în faţa copilului îi poate spune: 
„am mingea” sau „am bomboana” și poate folosi și 
numele copilului. 


Recompensele verbale vor fi oferite chiar în mo- 
mentul în care imaginea este pusă în palma des- 
chisă a adultului, simultan cu oferirea obiectului. 


Treptat se reduce implicarea adultului din spatele 
copilului, începând cu ultima etapă (ajutorul la 
eliberarea imaginii în palma deschisă). 


Adultul așezat în fața copilului arată palma 
deschisă ori de câte ori copilul alege un obiect sau 
o imagine. Aceste operaţii se repetă până când 
copilul ridică imaginea, o întinde și o eliberează în 
palma deschisă a adultului. 


Faza II: 


Se atașează o imagine a unui obiect preferat pe 
tabla de comunicare, copilul și un adult stând la 
masa de lucru. Mâna copilul este ghidată pentru a 
învăţa să desprindă imaginea. 


Se pregătesc câteva obiecte preferate și imaginile 
lor, care se prezintă pe rând. 


I se permite copilului accesul la unul dintre aceste 
obiecte cu care este lăsat să se joace 10 — 15 secunde. 

Se pregătește prima încercare prin mutarea obiec- 
tului și atașarea imaginii pe placa de comunicare. 
Copilul va desprinde imaginea, o va întide și o va 
elibera în mâna adultului. Dacă este nevoie, copilul 
este ghidat să ofere imaginea. Se crează cel puțin 30 
de situaţii în care copilul va trebui să ceară obiecte. 


În timp ce copilul are mâna întinsă către adult, 
acesta se îndepărtează astfel încât copilul să fie 
determinat se ridice în picioare pentru a se putea 
întinde către adult. Când imaginea este eliberată în 
mâna adultului, acesta permite accesul la obiect și 
îi oferă imediat recompense verbale. i 


Dacă copilul se descurcă, se măreşte, câte putin, 
distanța dintre el și adult. 


Se mărește sistematic și distanța dintre copil și 
imagine, astfel încât copilul să meargă întâi la 
imagine, apoi la adult pentru a obține obiectul. 
Intotdeauna tabla de comunicare trebuie să fie 
accesibilă copilului, să o poată folosi de câte ori are 
nevoie. 


Faza III: 


Se aranjează o situație în care copilul va trebui să 
ceară ceva. Cu obiectul la vedere, fără comenzi yer- 
bale, i se arată tabla de comunicare cu 2 imagini pe 
ea — imaginea unui obiect preferat și a unuia 

indiferent. Dacă copilul oferă imaginea obiectului 
preferat, adultul îi oferă obiectul și îl recompen- 
sează verbal imediat. Dacă copilul oferă imaginea 
obiectului indiferent / nepreferat, adultul îi ofera 
obiectul corespunzător. Înainte de asta, trebuie să 
fim siguri că își dorește obiectul preferat. 


Erorile repetate necesită folosirea unor imagini fără 
desen, încercări multe, uneori alinierea obiectelor 
împreună cu imaginile corespunzătoare. 


Se adaugă imagini astfel încât copilul să învețe să 
ceară obiectul dorit. Se folosesc imagini fără desen 
până în momentul în care copilul învață să facă 
diferenţa între imaginile diferitelor obiecte, și ceea 
ce primește, în funcţie de imaginea oferită. 


Odată ce copilul face diferența între 2 — 3 obiecte, se 
verifică corespondenţa pentru a fi siguri că cere 
ceea ce dorește, astfel: i se oferă copilului 2 obiecte 
și tabla de comunicare cu imaginile corespunză- 
toare. După ce a dat imaginea i se arată că poate 
lua obiectul corespunzător. Dacă nu, i se spune „Ai 
cerut...“ și i se arată obiectul. Apoi i se arată obiec- 
tul preferat și i se spune „Dacă vrei..., atunci îmi 
dai această imagine.” Se așteaptă 5 secunde și se 
repetă. Sau, un alt mod de a se verifica corespon- 
denţa: i se prezintă un obiect preferat și tabla de 
comunicare cu două imagini. Dacă oferă imaginea 
corespunzătoare obiectului, înseamnă că a căutat și 
a discriminat corect. Dacă oferă cealaltă imagine, i 

se spune „ am numai...“ și i se arată obiectul și 
imaginea lui. Obiectul ales trebuie să fie unul 
preferat. 


Odată ce copilul a învăţat să discrimineze între 8 — 10 
imagini într-un timp dat, se poate micșora treptat 
dimensiunea imaginilor. 


Faza IV: 


În această fază copilul învaţă să construiască 
propoziţii cu ajutorul imaginilor. Avem nevoie 
deci, pe lângă imaginea obiectului dorit și de un 
simbol pentru „vreau”. Imaginea „vreau” este sta- 
ționară. Copilul are propriul lui caiet de comuni- 
care în care va construi propoziții. 


Imaginea „vreau“ este atașată în partea stângă a 
caietului. Când copilul dorește un obiect, este aju- 
tat să pună imaginea obiectului lângă cea pentru 
„Vreau“. Apoi oferă această „propoziție” parte- 
nerului de comunicare, care îi va da ce dorește. 


La sfârșitul acestei faze, copilul va avea în caietul 
de comunicare 20 — 50 de imagini, și comunică cu 
mai mulți parteneri de comunicare. Etapa se 
încheie când copilul poate în 80% din încercări să 
fixeze imaginea obiectului dorit lângă „vreau”, după 
care să abordeze partenerul de comunicare pentru 
a obține obiectul, fără ajutor. 

Treptat se mută și imaginea „vreau“. Când copilul 
va dori un obiect / activitate, va fi dirijat să prindă 
în caiet întâi imaginea „vreau” în stânga, apoi să 
plaseze imaginea obiectului dorit și să abordeze 
partenerul de comunicare pentru a obține ceea ce 
dorește. Se repetă până când 80% din încercări sunt 
reușite. 


Apoi se crează ocazii pentru copil de a solicita 
activități / obiecte care nu sunt la vedere (ex. „la 
baie”, „la masă” etc.) 


În condiţiile în care copilul nu respectă în totdeau- 
na ordinea imaginilor „vreau” și a obiectului, in- 
versaţi imaginile discret pentru el, sau delimitaţi 
printr-o culoare anume locul unde va sta „vreau“. 
Adesea când copilul începe să folosească imagi- 
nile, dacă adultul face o pauză mare între „vreau” 
și numele obiectului, copilul vocalizează folosind 
cuvinte proprii. 


Faza V: 


În această fază copilul începe să ceară spontan și 
răspunde la întrebarea „ce vrei?”. Imaginea „vreau 
trebuie să fie accesibilă, la fel și diferite alte imagini 
cu obiecte și activități. 


Cu obiectul și imaginea „vreau“ la vedere, adultul 
arată simultan spre cartonul vreau și întreabă „ce 

vrei?”. Copilul ar trebuie să potrivească imaginea 
„Vreau” și pe cea a obiectului dorit și să facă schim- 
bul. Se continuă până când copilul reuște să 
răspundă în 80% din situaţii. Copilul este ajutat să 
realizeze sarcina și este recompensat ori de câte ori 
realizează o cerere spontană. 


Se mărește treptat intervalul între întrebarea „ce 
vrei?” și arătarea cartonului „vreau” (cu o secundă 
la fiecare încercare reușită). 


Mărindu-se distanţa între adresarea întrebării și 
oferirea ajutorului de către adult, copilul începe să 
indice spontan ce vrea. 


e Nu uitaţi să recompensaţi cererile spontane ale 
copilului. 


Faza VI: 


Copilul începe să răspundă, nu doar la întrebarea 
„Ce vrei?”, dar și la „ce vezi?”, „ce ai?”, utilizând 
imaginile corespunzătoare. Este nevoie deci, de 
simbolul lui „am” și al lui „văd”, care se introduc 
la fel ca „vreau”. 


Când copilul răspunde corect la întrebarea „ce 
vezi?” adultul comentează „da, vezi un ...” și îi dă 
copilului o recompensă, care însă nu are vreo legă- 
tura cu imaginea indicată. 

Faza este considerată învățată când copilul rezolvă 
aceste sarcini la cererea a cel puţin doi adulți. 
Aceste întrebări se pun de cât mai multe ori pe zi, 
întâmplător. 


La învăţarea fiecărei faze este nevoie ca, pe parcursul 
unei zile să se creeze cât mai multe oportunități de 
comunicare. Trebuie să se creeze o rutină în care 
adultul să facă comentarii ca: uite!, vezi! Și să pună 
întrebări copilului „eu văd un..., tu ce vezi?”. Este 
foarte important să căutați să dezvoltați strategii în 
care copiii să comunice ca reacție la schimbările din 
mediu și nu doar ca răspuns la întrebarea unui 
adult. 


Cel puţin în faza de început a învățării acestei 
metode, este important să folosiți obiecte preferate 
de copil. Alcătuirea unei liste cu obiectele, activi- 
tățile, alimentele preferate ale copilului n-ar trebui 
să fie dificil de realizat. Nu este nevoie pentru asta 
să mergeţi într-un supermarket sau într-un maga- 
zin de jucării și să cumpăraţi de acolo tot ceea ce îi 
place copilului. Cel mai ușor de identificat sunt ali- 
mentele preferate de copil, iar dacă acestea nu sunt 
clare în mintea dumneavoastră puneți-i în față, 
într-o zi, 10 farfurii în care să aveţi câte o banană, 
un măr, jeleuri, biscuiţi, sticksuri, chipsuri sau 
orice credeți că i-ar putea plăcea copilului. Cu sigu- 
ranţă el le va alege pe cele care îi plac mai mult. La 
fel, procedaţi și cu jucăriile. 

Imitarea non verbală și verbală 


Dacă copilul nu poate sau nu vrea să imite sunete 
sau combinaţii de cuvinte mai întâi va trebui să 
facă exerciţii de imitare non verbală. Este foarte 
important să se înceapă lucrul cu o sarcina pe care 
copilul reușește să o execute, cu care putem obţine 
rezultate corecte într-un timp mai scurt. 


Înainte de începerea unui program de stimulare a 
limbajului verbal, copilul trebuie să aibă o serie de 
comportamente de bază: 


— contact vizual spontan și la cerere; 

— să coopereze la comenzi verbale simple; 

. — să poată sta la masa și să lucreze la o sarcină; 
— să poată imita poziţii și mișcări ale gurii. 


Dacă unul dintre aceste comportamente nu este 
achiziţionat, nu se trece la imitarea verbală. În cele 
mai multe cazuri copilul are dificultăți în ceea ce 
privește imitarea mimicii feţei altei persoane. Și 
atunci se începe cu exerciții de respiraţie, de suflat 
care pot avea caracterul unui joc (de exemplu, e 
mult mai ușor să învăţăm copilul să sufle punând 
pe masă bucățele de hârtie pe care, suflând, copilul 
să le facă să zboare). 


Etapa imitației verbale se parcurge greu, de aceea 
este nevoie să recompensați copilul ori de câte ori 

reușește să imite un sunet, un cuvânt. Etapa urmă- 
toare, după imitaţia verbală, este trecerea la comu- 
nicarea funcțională. După ce copilul a învățat să 
imite sunete, cuvinte, trebuie să înveţe să le folo- 
sească pentru a obține din mediu ceea ce-și dorește. 
Abia atunci comunicarea devine funcțională. 


Programul pe care îl propun în continuare poate fi 
realizat și acasă de către părinte, dar pentru a avea 
rezultate corespunzătoare, copilul are nevoie de un 
logoped specialist, care cunoaște tehnicile de lucru, 
mijloacele și metodele prin care se pot obţine rezul- 
tate maxime cu copilul. 


Pentru oricare dintre aceste exerciții trebuie să faceți 
întâi demonstraţia lucrului pe care îl cereți, să fiți 
siguri că în acel moment copilul vă privește, și mai 
ales, nu uitaţi de recompensă. 


1. Dezvoltarea respirației non verbale 
a) exerciții pentru expiraţie : 

e suflă nasul în batistă; 

e stinge lumânarea; 

e suflă în apă cu paiul; 


e ține fulgul în aer prin suflare. 

b) exerciții pentru inspirație 

+ miroase florile; 

e miroase plăcinta. 

c) inspiraţie diferențiată 

e inspirație pe gură; 

e inspirație pe gură și expiraţie pe nas; 


e inspirație pe nas și expiraţie pe gură. 


2. Dezvoltarea respirației verbale 

a) exerciţii de pronunție a vocalelor, prelung, rar, 
pe rând, în timpul unei expirații; 

b) exerciții de pronunție a consoanelor, pe rând, 


într-o expirație; 


c) exerciții de pronunție a unor grupe de vocale pe 
durata unei expiraţii (ex. ai, ei, ui, oi, ua, ou.. h 


d) exerciții de pronunție a unor consoane urmate 
de vocale (ex. ba, be, bi, ale, ile...); 


e) exerciții de pronunție a unor silabe în care se 
găsesc grupuri de vocale sau grupuri de consoane 
(ex. aie, oie, pla, cla...). 

3. Dezvoltarea auzului fonematic 


a) imitarea sunetelor din natură și pronunțarea 
onomatopeelor, când în șoaptă când tare, în ritm 
lent sau prelungit 


Exemple: 

șarpele: s-s-s 

sirena: Z-Z-Z 

albina: bâzzzz - bâzzzz 

roata: scârțiț - scârrrrrț 

șoricelul: chit - chit - chit 

vrabia: cip - cirip, cip - cirip 

clopotul: bing - bang, bing - bang 
vaietul: vai - vai - vai 

oftatul: of - of - of - of 

oaia: beee - beee - beee 

cucul: cu - cu, Cu - cu, CU - cu 
cocoșul: cucuriguuu - cucuriguuu 
găina: cot - cot - codac, cot - cot - codac 
puii: pui - pui - pui, piu - piu - piu 


gâsca: 


ga - ga - gaaa 

broasca: 


ceasul: 


claxonul: 


rața: 
vaca: 
ursul: 
râsul: 


câinele: 


măgarul: 


b) pronunțarea unor serii de silabe opuse luate din 


oac - oac - oac 
tic - tac, tic - tac 
ti - ti - tiii 

mac - mac - mac 
mu - mu - muuu 
mor - mor - mor 
ha - ha - ha 

ham - ham - ham 


i-ha,i-ha,i-ha 


cuvinte paronime: 


pa - pe - pi - po - pu 
ba - be - bi - bo - bu 


ap - ep - ip - op - up 
ab - eb - ib - ob - ub 


e cuvinte paronime: 


tata - data 


tac - dac 

lată - ladă 
pot - pod 
tare - dare 
tură - dură 
spate - spade ` 
paie - baie 
papa - baba 
poală - boală 
pun - bun 
pară - bară 
pere - bere 
pile - bile 
luncă - lungă 
cânt - gând 
fată - vată 
foi - voi 

fiu - viu 

faza - vaza 


sare - zare 

seu - zeu 

seamă - zeamă 

varsă - varză 

șapcă - japcă 

ȘOC - joc 

e cuvinte diferite cu puncte de articulare apropiate 
rece - lege - rege 

cer - ger 

top - dop - pot 

foi - voi - doi 

e transformări de cuvinte prin înlocuiri de silabe: 
CO -pac, colac, copil, cocoș, cotoi 
S - are, sapă, sac, sandală, soare 


RA - re, rame, rata, rată, rasă 


Toate aceste exerciții au rezultate în timp, însă ceea 
ce copilul va face acasă cu dumneavoastră, trebuie 
doar să completeze programul logopedic propus de 
un specialist care se ocupă de terapia limbajului. 
Logopedul cunoaște tehnicile de realizare pentru fie- 
care dintre aceste exerciţii, poate monitoriza și 

măsura progresul copilului și vă poate da direcția 
potrivită în terapie. 


e Copilul trebuie învăţat să fie atent la vorbirea 
celorlalți; 


e Să facă contact vizual concomitent cu emiterea 
unui sunet pentru a obține lucrurile dorite; 


e Să folosească sunetele, cuvintele la locul potrivit, 
la timpul potrivit, trecând astfel la vorbirea 
funcțională. 


Ecolalia 


În autism, vorbirea are particularitatea de imitare. 
Este de fapt produsul imitării și este denumită vor- 
bire ecolalică. 


Ecolalia apare atunci când vorbirea este repetată, 
parţial sau total, mai devreme sau mai târziu, după 
ce a fost emisă de către o altă persoană. („ Ești deș- 
teaptă!” sau „ Pătrunjel — trei legături la 10 mii!” 
sunt exemple pe care copiii le-au auzit în diferite 
contexte și pe care ei le reproduc mai devreme sau 
mai târziu). 


Prin repetarea ecolalică a vorbirii altora se poate 


"crede că ei au o baza de comunicare excelentă dacă nu 


se face sesizată natura ecolalică a vorbirii lor. Copiii 
care sunt doar ecolalici, rostesc propoziţiile ca pe 

un șir de cuvinte care nu pot fi schimbate de la lo- 
cul lor înainte stabilit. Abilităţile receptive sunt slabe 
și vorbirea este utilizata într-un context neadecvat. 


Ecolalia poate avea sau nu funcție de comunicare și 
poate fi imediată sau întârziată. 


Ecolalia fără sens de comunicare — imediată este 
în general generată de întrebările puse de adulți pe 
care copilul le repetă fără a le da însă un sens. De 
exemplu, la întrebarea „cum te cheamă?” copilul 
răspunde „cum te cheamă”. Apare deci prin repe- 
tarea cuvintelor. Imediat ce au fost auzite, fără însă 


a face dovada că au fost înțelese. Uneori sunt | 


repetate doar părți din fraze care i-au părut copilu- 
lui mai interesante. 


Exemplul de mai sus „ Pătrunjel — trei legături la 10 
mii!” se referă la ecolalia întârziată care nu are un 
sens comunicativ. Copilul a auzit în piață aceste 
cuvinte și le-a reprodus la mult timp după auzire, 
fără să le introducă într-un context de comunicare 
adecvat. 


Atunci când însă copilul spune „vrei să mănânci?” 
când îi este foame, contextul este considerat a fi de 
comunicare. Uneori, frazele sunt repetate inten- 
ționat fiind legate de un anumit context în care au 
îndeplinit anumite nevoi atunci când au fost ros- 
tite. Acest exemplu se referă la ecolalia comunica- 
tivă întârziată. Copilul spune „la mingea!” astăzi 

când vrea în parc, pentru că a auzit ieri aceste 
cuvinte când a plecat la plimbare. Aceste fraze sunt 
emise mecanic, dar exprimă un sens. 


Ecolalia comunicativă imediată apare când cuvin- 
tele sunt repetate imediat pentru a exprima anu- 
mite dorinţe, nevoi. Când copilul vrea acasă răs- 
punde la întrebarea ,„ vrei să mergem?” cu aceeași 
întrebare. 


Ecolalia pare să fie uneori pasul spre comunicarea 
verbală, mai ales ecolalia imediată. Copilul este 
conștient că se așteaptă un răspuns verbal de la el 
și încearcă să răspundă. Cu mari lacune de expri- 
mare verbală, copilul încearcă o formă accesibilă 
de comunicare. Când copilul nu știe răspunsul la o 
întrebare, dar vrea să exprime totuși verbal răspun- 
sul, apare ecolalia. Pe măsură ce capacitățile de 
exprimare cresc și copilul își mărește resursele de 
comunicare răspunsurile ecolalice se diminuează. 


Copilul trebuie învăţat că își poate satisface dorin- 
tele și nevoile comunicând verbal și mai ales că, 
prin cuvinte poate cere și primi, fie că este vorba de 
câștigarea atenției, de obținerea hranei, a băuturii 
etc. Apoi, copilul trebuie învățat să discrimineze 
sensurile cuvintelor. Răspunsurile diferite trebuie 
învăţate în contexte diferite. 

Cererea 


Când învăţăm copilul ecolalic să ceară ceva cu ajuto- 
rul cuvintelor, recompensa trebuie să fie imediată. 


1. Arătându-i copilului farfuria cu mâncare, i se 


xi, 


spune „masă”; 


xn 


2. I se cere să spună „masă” ca să-și primească 
prânzul. Comanda este: „Spune masă!” sau „Vreau 
masă!”; 


3. În momentul în care copilul ecolalic spune „vreau 
masă” va primi atât recompensa socială (bravo, încu- 
rajarea verbală, sărutul), cât și pe cea naturală: far- 
furia cu mâncare; 


4. Se repetă acești pași înainte de fiecare masă 
acordând recompensele imediat, până când copilul 
va ajunge să ceară singur. 


La fel se va proceda, după mese, cu învățarea cuvin- 
telor „apă” ori „suc” pentru „mi-e sete“ ori cu „mer- 
gem afară” pentru plimbarea zilnică. Copilul va 
învăța în cele din urmă să-și exprime dorinţele în 
mod spontan. Contextul și intenţiile vă vor fi de mai 
mult ajutor decât insistența în condiţii nenaturale. 

Negarea 


Asemenea cererii pozitive, copilul trebuie învățat 
și să oprească acțiuni dăunătoare sau care dau stări 
de disconfort real. Există o multitudine de situații 
naturale în care copilul poate fi învăţat să-l spună 
pe „nu”. Pentru a-l învăța negarea se aleg situații 
contrare celor care-i fac plăcere copilului. 


1. Se alege situația potrivită pentru a crea un con- 
text de comunicare adecvat: i se cere să mănânce 
un aliment care nu-i place, sau să se îmbrace cu o 
haină care nu-i place, ori este să se încalțe cu 
pantofi mici ca număr, care îi dau o stare concretă 
de disconfort; 


2. Se prezintă „nu”, și situația în care spunând 
„nu” contextul dispare; 


3. Copilul este ajutat să spună „nu” și recompensa 
din nou este imediată; 


4. Se pune capăt situaţiei neplăcute odată spus 


s 


„Mu , 


5. Creați astfel de situații pe parcursul timpului în 
care vreți să întăriți acest comportament și recom- 
pensaţi imediat răspunsul. 

Salutul 


Importantă, pentru o dezvoltare socială normală, 
este și învățarea salutului, să spună „bună” si „pa” 
la momentul potrivit. În situaţia în care vede o per- 
soană, fie că ea intră în casa unde este copilul, fie că 
el intră într-o încăpere, trebuie învăţat să spună 
„bună”. Inițial adultul îi dă comanda „Spune 
bună”, întărind cuvântul „bună”. Când părăsește o 
încăpere, sau când o persoană pleacă i se cere 
copilului să spună „pa”. Treptat se reduce ajutorul 
și copilul va fi lăsat să răspundă corespunzător 
când cineva îl salută sau îi spune „pa” numai pe 
baza salutului celuilalt. Salutul se exersează din 
primul moment de trezire dimineața, când îi spu- 
nem copilului „bună” și așteptăm același răspuns 
de la el. Într-o zi spunem „bună” și „pa” de multe 
ori: când ne întâlnim prima dată la trezire, când 
plecăm la grădiniţă, când ne întâlnim cu copiii și 
educatorii de acolo, când plecăm de la grădiniţă, 
când ne reîntâlnim cu cei de acasă. Exersaţi-le ori 
de cate ori vă întâlniți cu ele. 


Cum te cheamă? 


Alături de salut, foarte importantă este și învățarea 
răspunsului la întrebarea „Cum te cheamă?”. I se 
prezintă copilului întrebarea, urmată de ajutor — 
răspunsul ei. Se accentuează răspunsul pe care co- 
pilul îl va repeta, și treptat se va renunţa la ajutor. 

Copilul va fi recompensat imediat pentru răspun- 
sul corect. Se va face și aici o generalizare în diferite 
contexte. 

Stereotipii și comportamente bizare 


Copiii cu autism prezintă o gamă largă de com- 
portamente stereotipe, repetitive, care produc 
stimularea terminaţiilor nervoase, și care în litera- 
tura de specialitate sunt cunoscute sub denumirea 
de comportamente auto-stimulative. Stimularea poa- 
te fi tactilă, vizuală, auditivă sau kinestezică. 


Aceste comportamente sunt repetitive, mecanice, 
monotone, desfășurându-se la anumite intervale 
de timp (mai mari sau mai mici), pot fi tranzitorii 
sau se pot păstra toată viaţa, și pot fi mai estom- 
pate sau mai accentuate la persoane diferite. 


Forme de comportament auto — stimulativ: 


e Fluturarea și privirea mâinilor, degetelor, braţelor, 
pocnirea degetelor; 


e Rotirea și lovirea capului, legănatul, mersul înainte 
și înapoi; 

ə Mersul pe vârfuri; 
e Umblatul de-a lungul unor linii, unghiuri; 


e Linsul și introducerea în gură a obiectelor, 
scrâșnitul dinților, plescăitul; 


+ Obiceiuri alimentare stereotipe, neadecvate, con- 
sumarea produselor necomestibile; 


e Deschiderea / închiderea ușii, aprinderea / stin- 
gerea luminii, a televizorului; 


e Zgârierea suprafeţelor; 


+ Ritualizarea activităţilor de îmbrăcare / dezbră- 
care, masă, toaletă; 


e Fluturarea aţelor, sforilor, obiectelor lungi; 
e Învârtirea obiectelor; 


e Jocuri cu caracter stereotip în care copilul 
folosește doar apă, nisip, butoane, obiecte rotunde 
etc.; 


e Colecţionarea unor obiecte (capace sau sticle de 
plastic, etc.); 


e Atașamentul neobișnuit față de obiecte (o cană 
cu ceai, o păpușă, o sfoară, un aparat electrocasnic 
etc.); 


+ Obsesia pentru ordinea obiectelor și activităților, 
insistența de a îmbrăca aceleași haine în fiecare zi, 


PE 

de a merge pe același traseu, de a mânca aceeași 
mâncare; 


e Stereotipii verbale (mormăit, țipete repetate, eco- 
lalia). 


Copiii cu autism se comportă de multe ori bizar. 
Analizând însă comportamentul acesta bizar și 
descoperind funcţia pe care o îndeplinește, se poa- 
te da o explicaţie rațională producerii lui. Asta nu 
înseamnă că astfel de comportamente trebuie încu- 
rajate sau neapărat tolerate. Prima întrebare pe care, 
poate, și-o pune orice persoană care intră în contact 
cu comportamentele bizare ale copilului, este, dacă 
acestea trebuie schimbate sau nu și cum se va face 
acest lucru. Analizând comportamentul copilului 
trebuie să înțelegem ce anume îl declanșează și ce 
anume îl face să dureze. Tehnicile opresive, de a- 
versiune, care utilizează pedeapsa în eliminarea 


„ comportamentului nedorit sunt lipsite de sens și 


ineficiente pe termen lung. 


Intervenţia în înlăturarea manifestărilor bizare are 
efectele dorite atunci când se pornește de la origi- 
nea lor și nu de la manifestarea în sine. Inter- 
zicerea sau eliminarea brutală a comportamentu- 
lui auto-stimulativ este doar o soluţie de moment 
dar care pe termen lung, poate agrava problemele 
existente. 

1. Ce este de făcut? De obicei avem două alterna- 
tive, analizând comportamentele și funcția pe care 
acestea o îndeplinesc: prima se referă la modifi- 
carea condiţiilor de mediu care declanșează un 
anume comportament, a doua se referă la oprirea _ 


copilului de a manifesta acel comportament pentru 
a i se forma în schimb un alt comportament. 
2. Primul punct, de la care trebuie să plecăm, este 


acela de a stabili dacă schimbarea comportamentu- 
lui este spre binele copilului, cunoscut fiind faptul 


că o stereotipie stopată duce de cele mai multe ori _ 


la formarea alteia mai complexe, mai puternice. De 
exemplu, stoparea legănării corpului poate duce la 
intensificarea fluturării mâinilor, sau interzicerea 
fluturării mâinilor poate dezvolta clipirea ochilor. 


3. Cel mai evident motiv pentru care trebuie schim- 
bat comportamentul este dacă acel comportament 
reprezintă un pericol pentru acel copil sau pentru 
ceilalți. Sunt incluse aici formele severe de auto- 
mutilare și izbucnirile agresive cum sunt: mușcatul, 
lovitul cu piciorul. La fel, dacă comportamentul 
interferează cu activitatea proprie sau a altor copii, 
atunci trebuie schimbat sau controlat. Un alt semn 
că trebuie schimbat comportamentul este atunci 
când el devine de nesuportat pentru cei din jur, ca 
atunci când persoana pune aceeași întrebare la nes- 
fârșit, sau se plimbă prin casă toată noaptea fre- 
donând o melodie. Comportamentul trebuie schim- 
bat și atunci când devine ofensiv sau dezgustător 

pentru ceilalți, indecent (umblă dezbrăcat, își atinge 
organele genitale în public, miroase locul unde a 
stat o persoană). 


4. De multe ori introducerea unui număr mare de 
comportamente adecvate duce automat la scăderea 
numărului de comportamente bizare, auto-stimu- 
lative. Atunci când copilul este permanent intro- 
dus într-o activitate și când comportamentele dorite 
cresc în frecvenţă, auto-stimularea descrește. Orga- 
nizarea riguroasă a spaţiului dar și a orarului copi- 
lului scad anxietatea și duc la liniștirea copilului și 
scăderea comportamentelor stereotipe. 


Odată aflată cauza și funcţia îndeplinită de un 
anume comportament se poate trece la anumite 
măsuri. 


5. Cercetări recente au ajuns la concluzia că multe 
dintre aceste comportamente își au originea în difi- 
cultatea persoanelor cu autism de a înţelege reali- 
tatea și intenţiile celor din jur. Ei apreciază cu greu 
faptul că ceilalți au niște intenții și că un anume 
comportament are un sens, nu este la întâmplare. 
De aceea, trebuie să găsim modalități prin care în- 
țelesul (sensul) să fie cât mai explicit pentru copil. 
În unele cazuri aceasta poate să însemne formula- 
rea verbală a intențiilor în locul presupunerii că 
respectivul copil înțelege intuitiv ce se cere de la el. 
În alte cazuri, copilul nu înţelege limbajul vorbit și 
atunci trebuie găsite alte căi de a face copilul să 

înțeleagă. Aprecierea intențiilor celorlalți și capaci- 
tatea de a fi conștienți de propriile intenții înseam- 
nă să anticipezi comportamentul viitor și rezultatele 
comportamentului prezent. Pentru a realiza ase- 
menea predicții copilul cu autism are nevoie de un 
număr foarte mare de exerciții. 


6. Uneori, răspunsul poate fi mult mai simplu. De 
exemplu, un copil poate învârti roțile unei mașini 
pentru că pur și simplu nu înțelege semnificația 
simbolică a jocului cu mașini. În această situație, 
copilul trebuie învățat cum trebuie să manevreze 
anumite obiecte. Dacă acest lucru este bine înţeles, 
comportamentul nu mai pare deloc bizar, iar proble- 
ma poate să dispară, sau cel puțin poate fi redefi- 
nită ca o nevoie a copilului de a fi ajutat să realizeze 
un nivel de funcționare mai ridicat. 


7. Alte comportamente bizare pot fi abordate învă- 
țând copilul să se bazeze mai puțin pe simțul olfactiv 
și tactil și mai mult pe văz și auz, mai bine accep- 
tate din punct de vedere social. Deci, în loc să i se 
interzică copilului să-i lingă sau să-i miroase pe cei- 
lalți, va trebui să se construiască un program prin 
care copilul să fie învăţat să acorde atenţie trăsătu- 
rilor vizuale și auditive, prin care se poate face.dife- 
renţa între diferite persoane și să se exerseze mult 
cu copilul în sensul sesizării acestor deosebiri cu 
ajutorul simțurilor respective. Va fi greu pentru că 
este nedrept să oprești un copil să-și folosească sin- 

gura modalitate prin care poate cunoaște realitatea 
și să-l obligi să folosească alte căi, lucru care-i poate 
crea confuzii și tulburări, dar cu exercițiu se poate 
ajunge la rezultate satisfăcătoare. 


Abordarea situaţiilor de criză 


Manifestările de ostilitate, manie și negativism sunt 
specifice tuturor copiilor, autiști sau nu. Important 
este ca noi, adulţii, să ne putem gestiona furia în 
situaţiile cele mai dificile și să ne analizăm în timp 
util consecinţele comportamentului. 


Trebuie să fim conștienți de faptul că un copil vrea 
să obțină ceva și pentru asta are nevoie de atenția 
părinţilor. Pentru el nu contează dacă atenţia pe 
care o obține este negativă sau pozitivă, pentru el 
important este să obțină ceea ce dorește, acesta este 
obiectivul. Și atunci el va țipa, se va mușca, se va 
trânti pe jos până va obține ce își dorește. 


Putem să-l dăm aici din nou exemplu pe Sebi, care 
frecvent ţipă, se mușcă, se leagănă și-i lovește pe 
cei din jur. | 


Trebuie să ne gândim în primul rând de ce face 
asta? Sebi se supără foarte tare când vrea apă, pen- 
tru că încă nu știe un alt mod pentru a comunica 
acest lucru. Și la fel ţipă când are de lucru acasă 
după masa de prânz. 

Dacă acestea sunt motivele reale pentru care Sebi 
se comportă atât de agresiv, trebuie să găsim mo- 
dalităţi de a ieși din această situaţie. 


Comportamentul lui are în primul rând funcţie de 
comunicare - vrea să spună că îi este sete sau vrea 
să spună că nu vrea să lucreze la masă după masa 
de prânz. 


Trebuie deci învăţat atât un mod prin care să indice 
faptul că îi este sete, cât și o altă modalitate mai 
acceptabilă de a spune că nu vrea ceva. Înainte de 
a porni la drum trebuie să avem conștiința faptului 
că aceste crize de plâns și țipete nu pot fi stopate în 
mod. miraculos printr-un simplu „taci!“ ori prin 
oferirea cănii de apă. Dacă el ţipă și noi îi dăm apă 
el va adopta metoda: țip — primesc apă. Abia după 
ce va învăţa un alt mod de a indica faptul că îi este 
sete va înceta cu țipetele. Înarmaţi-vă deci cu răb- 
dare și analizați comportamentul copilului cu cea 
mai mare atenţie, apoi porniţi la drum. 


În cazul în care copilul vorbește, cuvântul apă este 
unul ușor de învăţat. Captaţi atenţia copilului cu 
cana de apă și cereți-i să spună „apă“. Spuneți 
dumneavoastră „apă“ și beți, apoi cereți-i să facă 
acest lucru, copilul în final să adopte metoda: spun 
„apă“ — primesc apă. Este ușor de învățat pentru că 
recompensa este directă, chiar apa. 


În cazul în care copilul nu vorbește, introduceți 
simbolul, imaginea cănii cu apă (vezi PECS). 

Dacă în schimb ţipă și mușcă pentru că nu vrea să 
lucreze, și asta se întâmplă doar după masa de 
prânz și are legătură cu timpul și nu cu activitatea, 
modalitatea prin care acestea ar putea să dispară ar 
fi să schimbaţi ora pentru teme. 


Când protestele au legătură însă cu activitatea tre- 
buie să mergem pe două căi: 


a. să-l învăţăm alte modalități prin care să exprime 
negarea; 


b. să învăţăm copilul că trebuie să se conformeze 
programului, fie că îi place sau nu. 


1. Primul pas, și cel mai simplu, în cazul în care 
copilul vorbește ar fi să spună „nu“ sau „lasă-mă!“. 


O altă alternativă ar fi să înveţe un gest de comu- 
nicare adecvat. În momentul în care nu vrea să 
lucreze, să apeleze la simbolul de comunicare, la 
imaginea lui nu (vezi PECS). Se poate introduce de 
asemenea un semn adecvat pentru negaţie: datul 
din cap este una dintre alegeri. Se creează prin con- 
tradicţie o serie de situaţii neplăcute în care copilul 
să înveţe că făcând semnul adecvat, situația neplă- 
cută ia sfârșit. (vezi negarea). Copilul învață o mo- 
dalitate adecvată de a exprima negarea, care poate 
fi repede și corect percepută de cei din jur, făcând 
ca situația frustrantă să ia sfârșit. 

2. În cazul în care copilul îl știe pe „nu“ și de cele 
mai multe ori îl exprimă adecvat, problema se 
pune în legatură cu respectarea sau nu a progra- 
mului. 


În condiţiile în care copilul are un program bine 
structurat și delimitat, i se explică simplu ce ur- 
mează după acea activitate și că acel lucru va în- 
cepe doar după ce toate problemele vor fi rezolvate. 
Copilului i se recomandă să aibă un orar pe bază 
de pictograme, în fiecare zi. I se va arăta imaginea 
cu activitatea care trebuie desfășurată și pe cea care 
urmează după, doar în condiţiile în care aceasta va 
fi dusă la bun sfârșit. În general activitățile trebuie 
să alterneze: una care trebuie făcută, dar care nu 
este chiar pe placul copilului și una care îi place 
mult, care va veni ca o recompensă. 


Sau se poate negocia îndeplinirii sarcinii: „mai pui 
trei bile și apoi terminăm“, ori „mai încercăm două 
minute și te las“. 


În momentul în care comportamentul pare că nu 
are nici o funcție, copilul face „din senin“ o criză 
(într-o situaţie pe care anterior a acceptat-o), atunci 
este foarte greu de luat anumite măsuri. Este dificil 
de identificat atât cauza cât și ce dorește copilul cu 
acel comportament. Nivelul de stres al copilului 
crește și pare că o presiune cât de mică este sufi- 
cientă pentru a declanșa o adevărată criză. 

În momentele de intensitate a crizei nu trebuie să-i 
vorbiți prea mult, nu trebuie să-l întrebaţi „de ce“ 
și în nici un caz nu trebuie să-i ţineţi predici care 
să-l determine să raționeze, pentru simplu motiv 
că nu poate să o facă. 


Într-o asemenea situație copilul se poate retrage în 
camera de relaxare. Ce este camera de relaxare? Este 
un spaţiu al copilului unde el se simte în siguranță. 
Multe centre pentru copii cu autism au astfel de 
camere, care pot fi însă amenajate și acasă. Camera 
de relaxare poate fi o cameră, sau o zonă dintr-o 
cameră, în care să fie liniște, poate fi o saltea, o 
cazemată construită în camera copilului, un fotoliu 
preferat, dar care va fi dotată cu perne mici, moi, cu 
muzică de relaxare. Este o zonă în care copilului îi 
este permis să stea și a cărei funcţie este de a-l 
liniști în astfel de situații. Nu este un spaţiu în care 
copilul este trimis pentru că a fost pedepsit, ci pen- 
tru a se liniști, a face o pauză. 


Pentru a învăţa care este utilitatea acestui spaţiu, el 
poate fi folosit într-o primă faza ca recompensă 
pentru realizarea unor comportamente dezirabile. 
Este important ca accesul la aceasta zonă să fie po- 
sibil și când este calm pentru a o putea cunoaște și 
explora, pentru a o aprecia. Obiectele din camera de 
relaxare însă (pernele, jucăriile senzoriale) trebuie 
să fie accesibile și în alte activități, pentru că altfel 
va face crize doar pentru a ajunge la ele. 

Când copilul face o criză „din senin“ în timpul 
unei activități și este trimis în zona de relaxare, 
timpul optim pentru a sta aici este de maxim 5 
minute după care se întoarce în activitate. 

ABA 
(Applied Behavior Analysis — 
Analiza aplicată a comportamentului) 


Alături de PECS, TEACCH,-The Hanen Program, 
Sensory Integration Therapy, metoda ABA (Applied 
Behavior Analysis — Analiza aplicată a comporta- 
mentului) este folosită în terapia copiilor cu autism, 
care a avut și are rezultate deosebite. 


Ultimile cercetări în domeniu ne prezintă metoda 
ABA, ca fiind una controversată, dar în nici un caz 
ignorată. Sistemul s-a născut în SUA, părintele său 
fiind considerat doctorul Ivar Lovaas care încă din 
anii 70’ punea la punct un sistem de învățare inten- 
siv pentru copiii autiști. Programul a înregistrat un 


“succes deosebit în America, mai ales în urma unei 


cărți scrise de mama a doi copii cu autism care par 
a fi recuperați complet: „Let me hear you voice“ — de 
Catherine Maurice. 


Sistemul este un program de învăţare, care își pro- 
pune să modifice comportamentul autist al copilului, 
în mod sistematic și intensiv, obiectivul final fiind 
să introducă individul în societate reabilitat. Sistemul ` 

are obiective clar formulate, împărțite în sarcini mici, 
astfel încât evoluţia copilului să poată fi măsurată 
permanent. 


Întărirea comportamentului se face cu recompense, 
întreg sistemul funcționând pe bază acestor întări- 
tori fie materiali, fie sociali. 


Programul este foarte strict, iar copilul este în acti- 
vitate o mare parte din zi, uneori până la 8 ore. Deşi 

metoda seamănă uneori cu un dresaj pur și simplu, 
pentru a-l face pe copil să înveţe anumite compor- 
tamente, se pare că este singura metodă care dă și 
rezultate, Acestea sunt și principalele motive pen- 
tru care metoda a fost aspru criticată: programul 

prea strict și faptul că imită dresajul. 


Metoda este într-adevăr controversată, dar dacă 
vreţi să-l introduceți pe copil într-un astfel de pro- 
gram, dumneavoastră hotărâți. Programul este strict, 
dar copiii autiști au nevoie de o activitate strictă, de 
predictibilitate, de rutină și cel puţin într-o primă 
fază, pentru a învăța comportamentele de bază, 
metoda este indicată de specialiști ca fiind cea mai 
potrivită. Pentru a-i învăța pe „Stai jos“, „uită-te la 
mine“ și „mâinile cuminţi“ ABA, are cele mai efi- 
ciente metode. 


„Stai jos“ este pentru unii copii prima lecție pe 
care trebuie să o înveţe. Când copilul stă jos la cerere, 
se realizează primul pas mulțumitor, atât pentru 


TR 
DR ERR aa. aaa aaaea e E OR. 


AUTISM. CARTEA PENTRU PĂRINȚI 97 


copil cât și pentru adult, este prima experiență în 


care părintele are controlul asupra copilului. 


A sta jos nu este întotdeauna o comandă greu de 
realizat pentru copil. Dar când copilul nu știe cu să 
stea jos corect, la masă, se recomandă următoarea 
procedură: 


1. se alege un scaun potrivit ca mărime pentru 
copil și se așează în spatele copilului; 


2. se dă comanda „stai jos” tare și clar și copilul este 
ajutat să se așeze corect pe scaun; 


3. imediat ce s-a așezat i se dă recompensa (o bucă- 
țică dintr-un aliment preferat, dar și recompensa 
socială: „bravo“, „bine“); 


4. spuneţi-i să se ridice, ridicaţi-l dacă este nevoie, 
și repetați exercițiul oferindu-i din ce în ce mai 
puţin ajutor fizic. Recompensaţi-l de fiecare dată 
când se așează în scaun; 


5. treptat măriți distanța dintre scaun și copil; 


6. dacă se ridică de pe scaun înainte să-i cereți acest 
lucru, forțaţi-l să se așeze din nou în scaun, făcân- 
du-l să înțeleagă că nu se poate ridica fără permisi- 
unea dumneavoastră; 


7. introduceţi comanda „ridică-te“ și ajutaţi-l să se 
ridice. Ridicatul de pe scaun în sine poate fi con- 
siderat de copil o recompensă; 

8. nu uitaţi că, în timpul lecţiei, dumneavoastră 
decideți când se poate ridica sau când se poate 
așeza. 


„Uită-te la mine“ se folosește pentru a stabili con- 
tactul vizual. Înainte de a trece la această comandă, 
trebuie să va asiguraţi ca stă corect în scaun și că 
este atent la ce se întâmplă. 


1. copilul trebuie să se așeze (cu „stai jos“) pe scaun 
cu fața spre adult; 


2. dați comanda „uită-te la mine“ o dată la 5 — 10 
secunde; 


3. recompensaţi copilul cu mâncare și laude de 
fiecare dată când vă privește fața. La început, 
răspuns corect se consideră când copilul vă pri- 
vește fața, chiar pentru o secundă, la cel mult două 
secunde după ce a fost dată comanda. Copilul tre- 
buie să se uite la adult, iar răspunsul lui să ne arate 
că a învăţat pentru ce este recompensat. Spuneți 
„bravo“ și imediat recompensaţi-l; 


4. dacă nu vă privește în intervalul celor două 
secunde, uitați-vă în altă direcție pentru cinci se- 
cunde și daţi comanda iar; 


5. unii copii nu răspund la această comandă. În 
acest caz puneţi în dreptul ochilor recompensa, 
ceva la care copilul se va uita, exact în momentul în 
care daţi comanda și apoi repataţi; 

6. dacă contactul vizual se realizează de zece ori 
consecutiv, treptat micșorați ajutorul mișcându-vă 
mâna cu obiectul ajutător din ce în ce mai puțin; 


7. pentru a crește durata contactului vizual, măriți 
intervalul de timp între realizarea contactului 
vizual și oferirea recompensei. În gând numărați 
până la 2, apoi până la 3, până la 5 înainte să-i dați 
recompensa; 


8. trebuie să fiți siguri că sunteți privit de către 
copil în momentul în care îi dați recompensa pen- 
tru că, recompensând un răspuns incorect îl 
întăriți. 


„Mâinile cuminţi“ este o comandă extrem de im- 
portantă dacă ne gândim la cât de multe compor- 
tamente auto-stimulative au copiii cu autism și în 
câte dintre ele își folosesc mâinile. Copilul poate să 
stea perfect în scaun și să se uite la adult dar dacă 
mâinile lui se agită pe sub masă, s-ar putea să nu 
audă nici un cuvânt din ceea ce spuneţi. Mâinile 
cuminţi înseamnă: 


a. mâinile stau nemișcate și braţele sunt pe lângă 
corpul copilului; 


b. mâinile sunt relaxate și stau pe picioarele copilu- 
lui; 


c. mâinile împreună stau în poala copilului; 

Trebuie să alegeți poziţia cea mai comodă pentru 
copil și cea mai eficientă pentru ceea ce faceţi în 
acel moment cu copilul. 


1. în momentul în care copilul își flutură mâinile, 
dați-i comanda „mâinile cuminţi“ și apoi blocați-i-le 
într-una din poziţiile de mai sus; 


2. forțaţi-l dacă este nevoie. Copilul trebuie să în- 
veţe că este mai bine să pentru el să facă acest lucru 
singur, decât s-o faceţi pentru el; 


3. recompensați mereu copilul când pune mâinile 
cuminţi, chiar dacă îl ajutaţi să le așeze cuminţi; 


4. slăbiți treptat controlul asupra copilului și aju- 
torul pe care-l daţi la îndeplinirea sarcinii. Lăsaţi-i 
copilului timp pentru a îndeplini sarcina și ajutaţi-l 
doar dacă este nevoie. Pe măsură ce copilul învaţă 
care este comportamentul așteptat nu mai are nevoie 
de ajutor susținut; 


5. pe măsură ce învaţă renunțaţi și la recompensa 


alimentară, răsplătind copilul doar cu recompense 
verbale, sociale. 


Prin ABA copilul învaţă o serie de comportamente 
de care are nevoie în orice activitate pe care o 
desfășoară, fie socială, fie academică, de autonomie 
personală sau de joc. Pentru că, înainte de 
începerea oricărei activități, copilul trebuie să 
poată sta la masă, să fie atent, să aibă contact vizual 

și abia apoi putem porni la drum. Această terapie 
nu se limitează la aceste lucruri, ea ne propune 
metode de învățare pentru o gamă foarte largă de 
comportamente, acestea referindu-se la: imitația ver- 
bală, abilitatea de a se juca, menţinere și generali- 
zarea comportamentelor învățate în condiții diferite, 
deprinderile de autonomie personală, limbajul in- 
termediar și avansat, programe pentru învățarea 
lui DA și NU, învăţarea frazelor, conceptelor de tem- 
poralitate, învățarea emoțiilor și exprimării spontane 
a emoțiilor, integrarea în comunitate (comportamente 
pe stradă, în magazin, etc.) și în final, pregătire pen- 
tru școală. 


Pentru învăţarea metodelor și tehnicilor de lucru 
ABA este necesar un training special, ținut de spe- 
cialiști, metoda fiind dificil de parcurs și însușit 
acasă de părinte. Vestea bună în această poveste 
este că au început și la noi să se specializeze profe- 
sioniști în această terapie și putem apela la ei. 

Exemple de activități 


După ce am vorbit de dobândirea autonomiei per- 
sonale, de alegerea unor sisteme de comunicare și 
deprinderea cu ele, de învățarea comportamentelor 
de bază pe care copilul trebuie să le aibă înainte de 
a începe învățarea academică, trebuie să trecem în 
revistă o serie de activități pe care trebuie să le reali- 
zaţi împreună acasă. 


Aceste activităţi trebuie să se desfășoare acasă, dar 
și la grădiniță, pentru a avea cele mai bune rezul- 
tate. Activitatea educatorilor trebuie să se combine 
cu cea a părinților, eforturile unora fără sprijinul 
celorlalţi ar fi mult mai mari și în defavoarea 
copilului. Trebuie să lucrăm cu copiii pentru a le 
face cunoștință cu lumea în care trăiesc, pentru a-i 
învăţa să exploreze lumea și să poată trăi în ea, dar 
și pentru a nu le lăsa timp să se izoleze și să își 
exerseze stereotipiile. 

— Cunoașterea membrilor familiei, a celor care 
trăiesc cu noi în casă și cu care ne întâlnim zilnic. 
După ce îi arătăm copilului și-i spunem „aici este 
mama” sau „tata“ el trebuie să fie pus în situaţia de 
a face ceva pentru acel membru caruia i-am atri- 
buit numele de „mama”. Mergi la mama! Sau va 
trebui să-i dea mamei un anumit obiect sau să ia de 
la mama anumite obiecte. 


La fel se va întâmpla și cu celelalte persoane care 
locuiesc în casă. 


— Casa noastră. Cunoașterea casei, a încăperilor și 
funcţionalitatea lor. În dormitor dormim, în bucă- 
tărie mâncăm, în sufragerie ne petrecem timpul 
liber și primim musafirii, în baie ne spălăm și ne 
rezolvăm anumite necesităţi, în garaj stă mașina 
etc. Este bine să se respecte funcționalitatea fiecărei 
camere. Nu se mănâncă în dormitor! Nu se doarme 
în bucătărie! 


— Grădiniţa. Cunoașterea copiilor și a educatorilor, 
unde se poate proceda la fel ca la cunoașterea mem- 
brilor familiei. Cunoașterea localului grădiniței și a 
încăperilor ei (clase, baia, sala de mese etc.). 


— Mediul social. Casa mea, orașul, mijloacele de 
transport în comun i se prezintă copilului în situații 
concrete. I se prezintă tramvaiul când călătorește 
cu tramvaiul, la fel autobuzul, trenul, dar și avionul 
și vaporul (din imagini), orașul când este pe stradă. 

— Magazinele în care intră copilul (la supermarket, 
la cofetărie, în piață) și modalitatea de comporta- 
ment agreată acolo și regulile pe care trebuie să le 
respectăm: în magazin nu țipăm, nu cumpărăm de- 
cât ce avem nevoie, nu mâncăm în supermarket, la 
cofetărie stăm cuminţi la masă și consumăm). 


— Formele sociale ale timpului. Zilele săptămânii, 
momentele zilei, este zi / noapte, zilele festive: ziua 
mea, ziua mamei, Crăciunul, Paștele. 


— Obiectele din mediul ambiant: jucăriile mele, 
camera mea - funcționalitatea ei, reguli legate de 
menţinerea ordinii în cameră, reguli legate de 
activitățile pe care le desfășurăm în cameră (după 
ce ne jucăm strângem jucăriile). Vesela și tacâ- 
murile — copilul poate așeza masa, poate ajuta la 
curăţenia casei (șterge praful), adună scamele. 


- Animalele și plantele. Legumele și fructele, ani- 
malele sălbatice și domestice (prezentate și în 
imagini și în mediu natural). 


B. ACTIVITĂȚI MATEMATICE: 


— Identificarea obiectelor din mediul înconjurător. 
Acest obiectiv este atins când copilul îndeplinește 
corect cerința: dă-mi mingea! sau dă-mi cana! 


— Identificarea obiectelor din imagini. Legume și 
fructe, articole de îmbrăcăminte și încălțăminte, 
jucării, animale domestice și sălbatice. 

— Gruparea de obiecte de același fel: să alegem 
merele, să alegem florile, să alegem iepurașii. Ini- 
țial, în grupa de mere se amestecă un singur fruct 
străin (de ex. o căpșuna) și ulterior se mărește nu- 
mărul de fructe străine care trebuie sortate „la fel“. 


— Gruparea după criteriul culorii. Identificarea 
atributelor de culoare (rosu, galben, albastru, 
verde) întâi cu cartoane de învăţare care au 
culoarea ce se învaţă, apoi se extinde la obiectele 
din mediu care au culoarea respectivă. Se pot 
folosi: cuburi lego, cercurile cu stativ, articole de 
îmbrăcăminte, jucării, fructe, flori, creioane colo- 
rate, cretă colorată. 


— Gruparea după criteriul formei. Identificarea 
principalelor forme geometrice: cerc, pătrat, triunghi, 
dreptunghi din imagini, din desene dar și cu aju- 
torul obiectelor din jur: cuburi, mingi, incastre, 
jocuri cu figuri geometrice, cărți de colorat etc. 


— Gruparea după criteriul dimensiunii. Prezen- 
tarea adjectivelor mare - mic și lung — scurt cu 
exemple concrete. Creioane lungi, creioane scurte, 
mingi mari, mingi mici etc. 


— Gruparea de obiecte după criteriul utilității. Se 
aleg și se grupează articolele de îmbrăcăminte, 
încălțăminte, alimentele, obiectele de toaletă, 
jucăriile. Obiectivul este atins când copilul reușește 
să potrivească un obiect în grupa din care face 
parte. 

— Identificarea poziției spaţiale a obiectelor. În 
față, în spate, pe, sub, dreapta, stânga, etc. Obiec- 
tivul este îndeplinit când copilul reușește să pună 
pe masă un obiect, să așeze lingura în farfurie, să 
meargă în direcţia pe care i-o ceri, să pună jucăria 
unde îi ceri. 


— Succesiunea cronologică: zilele săptămânii, 
lunile anului, anotimpurile, acțiuni care se succed. 
Zilele săptămânii pot fi reprezentate prin cartoane 
colorate, care au denumirea zilei și a căror succe- 
siune o poate învăţa copilul. La fel și lunile anului, 
ori anotimpurile. 


Acţiuni care presupun succesiuni de secvenţe: 
trezirea — toaleta - spălarea - ștergerea — îmbră- 
carea — micul dejun. Astfel poate fi prezentat întreg 
orarul unei zile. Îmbrăcarea este o succesiune de 
acțiuni care se respectă, așteptarea rândului în joc, 
derularea zilelor, lunilor, anotimpurilor. 


— Durata se exprimă cel mai bine în activități (tim- 
pul necesar pentru servirea mesei, durata de timp 
pe care o petrecem la gradiniţă, la bunici ori la 
joacă, durata activităților la masa de lucru). Acestea 
se pot delimita afișând la vedere orare cu activită- 
tile care trebuie respectate. 


— Reproducerea după un model dat. Serierea în 
ordine crescătoare, descrescătoare, înșirarea bilelor 
pe andrea după un anumit model, înfigerea pione- 
zelor pe placă după un model. Se așează cercurile 

pe stativ de la mare la mic, se aliniază cuburile de 
la mare la mic și invers, se construiește piramida 
respectând mărimea pieselor, se contruiește turnul 
și trenul din cuburi lego etc. 


C. ABILITĂȚI MANUALE: 


— Activități psihomotrice pregătitoare. Strângerea — 
apucă-mă de mână, apucă batista și ridic-o, dă-mi 
cubul mare, dă-mi cubul mic, să culegem floricele, 
să dezumflăm balonul (prin strângere). 


— Manipularea obiectelor. Prinderea, mânuirea, 
deplasarea unor obiecte. Se vor face activități ca: 
prinde mingea, ridică cubul mare, închide / des- 
chide ușa, cartea, înșurubează / deșurubează capace, 
dopuri. Se va învăţa copilul să folosească în apu- 
care pensa digitală (ex. dăm mălai la păsărele, pu- 
nem sare în mâncare) 


— Ruperea. Ruperea materialelor în bucăți mici: 
ruperea hârtiei - fluturi colorați, fulgi de nea. 
Ruperea în lungime a materialului dat: panglicuțe, 
șine de tren etc. 


— Îndoirea. Îndoirea foii de hârtie liber, apoi pe 
lat, pe lung, în diagonală. Se extinde apoi la împa- 
chetarea batistei, șervețelului, prosopului. 


— Lipirea. Întinderea pastei de lipit pe un material 
și lipirea peste el. Presărăm bucățele mici de hârtie 

colorată și realizăm câmpul cu flori; se pot face 
colaje lipind imagini cu fructe și legume, pe un 
desen care reprezintă o persoană putem lipi arti- 
cole de îmbrăcăminte etc. 


— Modelarea plastilinei. Fărâmițarea, ruperea plas- 
tilinei și strângerea ei la loc. Modelarea șarpelui, 
bastonul, inele mari și mici. Prin mișcări circulare 
realizarea mingii, a boabelor de mazăre. Prin apla- 
tizare: biscuiţii, nasturii. Prin adâncire: farfuria, cana. 
Îmbinarea formelor cunoscute și realizarea copacu- 
lui, florilor, cireșelor, scării. 


— Tăierea. Familiarizarea copilului cu foarfeca și 
tăierea liberă fără contur apoi tăierea după contur 
în linie dreaptă, decuparea figurilor geometrice, 
decuparea valurilor etc. 


— Bobinarea. Se realizează pe degete sau pe 
obiecte de formă cilindrică, utilizându-se fire mai 
groase: sfoară, lână. Se va realiza astfel ghemul, 
papiota, bețișorul multicolor. 


— Răsucirea. Răsucirea unor fâșii de hârtie colo- 
rată creponată, cu ajutorul degetelor pentru a o 
transforma în fir. Se obține astfel sfoara, coarda, 
șnurul. 


— Coaserea cu șnur pe placa cu orificii. Trecerea 
unui fir / șiret prin orificiile dispuse în interiorul 
plăcii, întâi liber pentru familiarizarea cu placa, 
apoi după o direcție dată. 

— Innodarea și deznodarea. Înnodarea simplă a 
unui fir de aţă, lână, șiret și deznodarea șireturilor, 
a cordoanelor. 


— Incheierea și descheierea nasturilor. 


— Împletirea. Împletirea a 2 sau 3 fire mai groase 
de material. 


— Îmbinarea. Lipirea unor părți componente pen- 
tru alcătuirea întregului, pentru a reda imaginea 
unor obiecte, ființe. Lipirea unor figuri geometrice 
pentru a reda imaginea unei case, unui copac (un 
dreptunghi maro și un cerc verde). 


— Jocuri de construcţii și asamblări. Construcţii 
după model din două, trei sau mai multe piese: 
scaunul, banca, turnul, casa, masa, șinele de tren, 
podul, scara, cercul etc. 


— Construcţii pe orizontală, cuburi pe un rând 
sau pe 2 rânduri: copiii în rând, copiii mari, copiii 
mici, trenul etc. 


— Construcţii pe verticală: turnul, scara, castelul. 


— Asamblări cu ajutorul pieselor care se îmbină. 


D. EDUCAȚIE PSIHOMOTRICĂ: 


— Identificarea schemei corporale proprii. Pre- 
zentarea componentelor mari ale schemei corporale: 

cap, trunchi, mâini, picioare prezentându-le cu for- 
mula „acesta este ...“. Se fac jocuri diverse în care 
batem palmele, stăm în picioare sau sărim în 
picioare, prindem mingea cu mâinile etc. După ce 
acestea au fost însușite se trece la elementele feței: 
ochi, nas, gură, bărbie, frunte. Închide / deschide 
ochii, arată ochii, nasul, gura etc., se fac exerciții în 
oglindă, în care arătăm elementele învățate, dar și 
exerciţii de tipul: pune mâna pe nas, pe cap, pe 
genunchi etc. 


— Identificarea schemei corporale a partenerului 
în activități ca: unde este nasul, gura, mâna lui 
Mihai? Fă ca mine! repetă mișcările pe care 
partenerul ți le arată. 


— Identificarea schemei corporale a păpușilor, din 
incastre, din imagini Să îmbrăcăm / dezbrăcăm 
păpușa. Să construim incastrul. 


— Raportarea propriei persoane la mediul am- 
biant. Unde este...? (masa, tata, ușa etc.). Pune mâna 
pe... . Deschide / închide ușa. Ridică mâinile. 


— Senzaţii și percepții ale propriului corp. 
Necesităţile de bază ale propriului corp - foame, 
frig, căldură, sete (la prânz mâncăm, este iarnă, 
este cald, la plajă, la mare). Simţurile — văz, auz, 
miros, gust, tactil (cine te-a strigat?, unde este 
mingea?, cine face acest sunet?, ce se aude?, gustă 
dulce, acru, sărat, amar, ce se aude — ceasul, 
trompeta, trenul, mama etc.) 


112 Daniela Cucuruz 


— Descifrarea expresiilor care exprimă sentimente 
și emoții. Propriile sentimente și emoții — veselie, 
tristețe, supărare, bucurie, mirare. Folosind diferite 
imagini, exagerând expresii faciale în diferite situ- 
ații. Formarea lateralității și coordonarea oculo-ma- 
nuală (lovește mingea cu picioarele, sari ca iepu- 
rașul, să privim cerul printr-un orificiu, tub. 


— Orientarea, structurarea și organizarea spațiu- 
lui. Așezăm florile după culoare, arată cercul, 
pătratul, dreptunghiul, triunghiul, așează la fel ca 
mine, așează mingea în față, spate, stai ca mine. 


— Orientarea, organizarea și structurarea tempo- 
rală. Așează ca mine, de la mare la mic și invers, 
dimineața venim la grădiniță, iarna îmbrăcăm 
haine groase. 


— Dezvoltarea simțului ritmic. Batem toba, 
mergem ca soldații, căluțul meu (imitarea galopu- 
lui calului), suntem la plimbare (mers lent corect, 
nu pe vârfuri!), mergem ca piticii, pasul uriașului. 


— Educarea echilibrului static. Copiii stau pe 
scăunele - consolidarea poziției corecte. Ciupercu- 
tele — echilibrul pe un picior. Săritura de pe loc: unul 
lângă altul. Trenuleţul - așezare în șir. Capul la 
cutie — șezând cu picioarele încrucișate. Dormim — 
poziția culcat. 


— Educarea echilibrului dinamic. Mersul pe o linie 
dreaptă, mersul printre obstacole (copaci), mers pe 
o linie transportând diverse obiecte. 

— Educarea respirației. Mirosim florile, stingem 
lumânarea, umflăm balonul, suflăm puful păpădiei, 
mâinile sus, mâinile jos (inspir, expir). 


_— Mersul, alergarea, săriturile, rotirea, urcatul, 


coborâtul, aruncarea, prinderea. Mers cu oprire și 
pornire la cerere, sărituri pe loc și înainte, urcatul 
scărilor și urcarea pe munte, coborâtul scărilor, 
prinde mingea și aruncă mai departe. 


E. EDUCAȚIE PLASTICĂ: 


— Dactilopictura. Exersarea degetelor în acțiunea 
directă cu culoarea și hârtia. Se pot realiza teme ca: 
fulgii de zăpadă - pe o coală albastră cu pastă de 
dinţi, picături de ploaie - pe hârtie albă cu tem- 
pera, frunze verzi, frunze uscate. 


— Teme neregulate. Iarba, cerul, lacul, nisipul — 
realizate cu acuarele. 


— Teme cu contur. Soarele, balonul, mingea, 
mărul, para, casa. 


— Desene schematizate. Se va da copilului un 
anumit model, realizat pe dimensiuni mari de hâr- 
tie și se va cere să se reproducă desenul (cu ajutor) 
Se va desena pe foaia copilului un contur și copilul, 
cu ajutor, va trebui să coloreze interiorul. 


— Exerciţii pregrafice — punctul. Observarea punc- 
telor pe obiectele din jur (portocale, căpșuni etc). 

Demonstrarea de către adult a mișcării prin care se 
realizează punctul. Redarea punctului cu pensula 
de diferite mărimi, carioca, creionul colorat, cre- 
ionul negru. Trasarea punctelor într-un spațiu grafic 
realizând teme ca: nisipul pe plajă, pistrui pe față, 
plouă. 


— Linii drepte orizontale și verticale, combinații 
de linii drepte, orizontale, verticale, oblice. Șina 
de tren, scara, gardul, casa. Linii curbe. Cercul, 
fumul, valurile. 


E. MUZICA: 


— Diferenţierea sunetelor muzicale de zgomote. 
Arată la ce am cântat (pian, muzicuţă, tobă, trom- 
- petă etc.), ușa scârțâie, arată în ce am bătut. 


— Diferenţierea zgomotelor naturale de cele pro- 
duse de om. Tună, glasul animalelor, copiii cântă, 
mama mă strigă. 


— Familiarizarea cu jucăriile și instrumentele 
muzicale. Toba, tamburina, muzicuța, trompeta, 
chitara, castanietele. 


— Executarea unor sunete cu ajutorul instrumen- 
telor muzicale. 


— Audierea unor cântece pentru copii, dar și a unor 
melodii clasice si instrumentale. 

— Reproducerea unor cântece simple pentru copii, 
însoțite de mișcări în ritmul muzicii. Învăţarea 
unor cântece însoțite de mișcări, specifice activi- 
tăților de dimineaţă, sau înainte de culcare. 


— Jocuri muzicale. Podul de piatră, Ursul doarme, 
Piticii, Bate vântul frunzele etc. 


G. ACTIVITĂȚI LUDICE: 


— Jocuri de creaţie. Pictura, desenul, modelajul 
plastiliei sau lutului, teatrul de lumini și umbre. 
Învăţarea anumitor noțiuni (elemente ale schemei 
corporale, culori, forme) cu ajutorul umbrelor care 
primesc voci. 


— Jocuri de construcţie. Construcţii din nisip ud 
sau uscat, apă cu săpun, scoici, pietricele. Încastre 
în care copiii au de potrivit forme geometrice, ele- 
mente de schemă corporale, fructe și legume, mașini 
si mijloace de transport în comun etc., construcții 
din cuburi lego. 


— Jocuri de mișcare. Jocuri de mișcare în aer liber, 
însoțite sau nu de muzică: Podul de piatră, 
Păsărică mută-ţi cuibul, Elefanții, Ursul doarme, 
Căsuţa din pădure, Bate vântul, Eu cunosc un 
orășel etc. Jocuri de mișcare cu caracter sportiv: 
Cine ajunge primul, ștafeta, Prinde și dă mai 
departe etc. 

— Jocul de rol. Stimularea jocurilor de-a ceva. De- 
a mama și de-a tata, Ferma de animale - prin per- 
sonificarea animalelor jucărie etc. 


Propun în continuare un model de lecţie pentru 
modulul de matematică. Este un model orientativ, 
de la care vă puteți abate, cunoscându-vă copilul. 
De exemplu, nu folosiți mere pentru recompensă, 


dacă copilului nu-i plac merele, puteţi folosi jeleuri 
sau altceva. 


Realizarea obiectivului general al acestei lecţii 
poate dura o zi, o săptămână, o lună în funcţie de 
copil, de resursele lui, dar și de dumneavoastră, de 
consecventa cu care lucraţi și de programul pe care 
îl veți alcătui pentru copil, pentru învăţare. 


Modulul: Abilităţi matematice 


Lecţia: 
Sortarea obiectelor după culoare (roșu și verde) 


Obiectiv general: 
Sortarea obiectelor după criteriul culorii 


Obiective operaţionale: 


1. copilul trebuie să recunoască culoarea roșu și 
culoarea verde; 


2. să sorteze obiectele roșii și verzi dintr-o mulțime 
dată; 

3. să execute corect mişcările asociate comenzilor 
verbale; 


4. să stea corect la masa de lucru în timpul lecției. 


Metode de lucru: 
Pentru această activitate este nevoie să se lucreze 1 
la 1. 


Mijloace: 

S-au folosit cuburi din lemn roșii și verzi, cuburi 
lego, beţișoare roșii și verzi, jucării roșii și verzi, 
mere roșii și verzi. 


Etapele lecţiei: 
Copilul stă față în față cu adultul, la masa de lucru. 


Captarea atenției se face prin introducerea celor 2 
mere, care nu sunt „la fel” — unul roșu și unul verde, 
care vor fi folosite și ca recompensă pe parcursul 
lecţiei. 


În prima fază a lecţiei se lucrează cu cuburile din 
lemn și cu cartonașe colorate roșu și verde. Se face 
potrivirea unui cub roșu pe cartonașul corespunză- 
tor și la fel se procedează și cu cubul verde. Copilul 
primește ajutorul de care are nevoie pentru a face 
potrivirea corectă. 


La potrivirea corectă a culorii roșii, copilul pri- 
mește ca recompensă o felie de măr roșu, la potrivirea 


lui celei verzi — recompensa este din mărul verde. 

Se trece apoi la sortarea efectivă a cuburilor. Din 
mulțimea de cuburi roșii si verzi vor lua naștere 2 
mulțimi: cea de cuburi verzi și cea de cuburi roșii. 
După ce se va stabili unde este mulțimea roșii prin 
punerea primului cub roșu, se stabilește și locul 
mulțimii verzi apoi pe rând, cu ajutorul adultului 
fiecare cub va fi plasat în mulțimea corespunză- 
toare. Profesorul va da comenzi clare — „se 
potrivește roșu cu roșu” sau „facem mulțimi de 
obiecte la fel”. Unde este nevoie primele 2 - 3 
cuburi vor fi sortate de către adult. 


La fel se vor face și construcții din cuburile lego, 
după ce în prealabil au fost sortate — roșu la roșu și 
verde la verde și apoi sortarea bețișoarelor. 


Vor fi sortate în final și o serie de jucării (mașini, 
popice etc.) pentru a se face generalizarea. Toate 
aceste jucării vor fi folosite și ca recompensă. 


Pentru fiecare potrivire corectă a culorilor copilul 
este încurajat și recompensat verbal. 


Feed - back-ul se realizează în momentul în care 
copilul participă la realizarea sarcinii, sortând 
corect. 


Evaluarea se face pe tot parcursul lecţiilor și are în 
vedere — atenția copilului, contactul vizual, 
înțelegerea și participarea realizarea sarcinii. 


Şi copiii care nu vorbesc pot învăţa poezii... 


Rem 

Dimineaţa 


Cu săpun mă spăl 

Și cu apa rece 

Peste fața toată 

Mult clăbuc îmi trece 
Si chiar dacă somnul 
Nu vrea ca să plece 
Eu dacă mă spăl 
Sunt vioi cât 10. 


Poezia poate fi repetată dimineaţa, la baie când co- 
pilul se spală, în casă sau la grădiniță, executând 
gesturile cu sau fără a avea apa-și săpunul. Adultul 
spune versurile în timp ce copilul execută mișcările. 


Cu săpun mă spăl și cu apă rece — se împreunează 
mâinile mimând spălarea; 


Peste fața toată mult clăbuc îmi trece — se trec mâinile 
peste față; 


Și chiar dacă somnul — copilul împreunează palmele 
la ureche, lăsându-și capul într-o parte și închizân- 
du-se ochii; 


Nu vrea — se arată semnul de negare cu degetul; 


Ca să plece — degetul mare și mijlociul se mișcă 
alternativ, imitând mișcarea; 


Eu dacă mă spăl — se împreunează din nou mâinile 
mimând spălarea; 


Sunt vioi cât 10 — degetele ambelor mâini arată cifra 10. 

Și cântece... 
Eu cunosc un orășel 


Eu cunosc un orășel, uite - așa 

Cu mii de turnulețe-n el, uite - așa 
Și turnul are un geam mic, uite - așa 
Prin care privea un pitic, uite - așa 
Piticul rău se plicisea, uite - așa 

Și o pitică își alegea, uite - așa 

Și apoi dansează amândoi, uite - așa 
Și își iau la revedere apoi, uite - așa. 


Eu cunosc un orășel este un cântecel pentru copii 
însoțit de mișcări de dans. Piticii stau în cerc, pot fi 
mai mulți adulți și copii care se țin de mână, în cerc 
fiind un singur pitic, ghidat de un adult care se 
învârte plictisit și care în final își va alege un par- 
tener de dans; 


Eu cunosc un orășel, uite - așa — ambele braţe descriu 
un cerc; 


Cu mii de turnulețe-n el, uite-așa — degetele mâinilor 
se împreunează, palmele imitând un acoperiș care 
se mișcă; 


Și turnul are un geam mic, uite - așa — degetele arătă- 
toare trasează împreună laturile unui pătrat; 


Prin care privea un pitic, uite - așa — ambele mâini 
formează un ochean; 

Piticul rău se plictisea, uite - așa — mâinile cuprind 
faţa ca pentru „vai, vai”; 


Și o pitică își alegea, uite - așa — copilul își alege un 
partener cu care imită un dans; 


Și apoi dansează amândoi, uite - așa — dansul; 


Și își iau la revedere apoi, uite - așa — perechea se 
desparte cu semnul pentru „pa”. 

Se ştie că pentru educaţia copiilor, în general, investim o can- 
titate de timp şi energie. Când însă copilul este unul atât de 
special cum este unul cu autism, cantitatea de timp şi energie 
poate fi infinit mai mare pentru scopuri şi obiective mai mici. 
Educaţia copiilor cu autism este o provocare, fie că eşti 
părinte, profesor, terapeut, bunic. Iar lupta începe când devii 
conştient că cel mai important obiectiv este să-l faci pe copil 
să-şi depăşească problemele cauzate de această tulburare. În 
acel moment încetezi să inventezi scuze pentru starea ci * i 
lui, începi să nu mai rosteşti „,copilul meu este autis{ E 
această cauză face asta sau asta...’ şi începi munca ef . i 


